1985R3821 — MT — 01.05.2004 — 010.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

Emendat bi:





Emendat bi:

A1 C 241 21 29.8.1994 ►A2 L 236 33 23.9.2003









▼B

IR-REGOLAMENT TAL-KUNSILL (KEE) Nru 3821/85

ta' l-20 ta' Diċembru 1985

dwar apparat ta' reġistrazzjoni għat-trasport bit-triq







IL-KUNSILL TAL-KOMUNITAJIET EWROPEJ, Wara li kkunsidra t-Trattat li jistabilixxi l-Komunità Ekonomika Ewropeja, u b'mod partikolari l-Artikolu 75 tiegħu, Wara li kkunsidra l-proposta tal-Kummissjoni ( 1 ), Wara li kkunsidra l-opinjoni tal-Parlament Ewropew ( 2 ), Wara li kkunsidra l-opinjoni tal-Kunsill Ekonomiku u Soċjali ( 3 ), Billi r-Regolament (KEE) Nru 1463/70 ( 4 ) kif emendat l-aħħar mir-Regolament Nru 2828/77 ( 5 ) introduċa apparat ta' reġistrazzjoni għat-trasport bit-triq; Billi, wara li jiġu kunsidrati l-emendi li jinsabu 'l quddiem, sabiex jiġu iċċarati l-affarijiet, id-dispożizzjonijiet relevanti kollha għandhom jinġiebu flimkien f'test wieħed, u b'konsegwenza ta' dan, ir-Regolament (KEE) Nru 1463/70 tal-Kunsill għandu jitneħħa; billi, madanakollu, l-eżenzjonijiet li jinsabu fl-Artikolu 3(1) fir-rigward ta' ċerti servizzi tat-trasport ta' passiġġieri għandhom jinżammu fis-seħħ għal ċertu żmien; Billi l-użu ta' apparat ta' reġistrazzjoni li jista' jindika l-perjodi ta' żmien imsemmija fir-Regolament (KEE) Nru 3820/85 dwar l-armonizzazzjoni ta' ċerta leġislazzjoni soċjali relatata mat-trasport bit-triq ( 6 ) huwa intiż biex jiżgura li jkun hemm kontroll effettiv ta' dik il-leġislazzjoni soċjali; Billi l-obbligu li jintuża apparat ta' reġistrazzjoni jista' jiġi impost biss fuq vetturi rreġistrati fl-Istati Membri; billi ukoll ċerti vetturi minn dawn jistgħu, mingħajr ma tinħoloq diffikultà, jiġu esklużi mill-applikazzjoni ta' dan ir- Regolament; Billi l-Istati Membri għandhom ikunu intitolati, bl-awtorizzazzjoni tal-Kummissjoni, li jagħtu eċċezzjonijiet lil ċerti vetturi mid-dispożizzjonijiet tar-Regolament f'ċirkostanzi eċċezzjonali; billi f'każijiet urġenti, għandu jkun possibbli li jingħataw dawn l-eċċezzjonijiet għal żmien limitat mingħajr awtorizzazzjoni minn qabel mill-Kummissjoni; Billi, sabiex jiġi żgurat li jkun hemm kontroll effettiv, l-apparat irid ikun affidabbli waqt li jkun qiegħed jaħdem, faċli biex jintuża u ddisinjat b'mod li jnaqqas il-possibilità ta' użu qarrieqi; billi għal dan il-għan l-apparat ta' reġistrazzjoni għandu b'mod partikolari jkun kapaċi jipprovdi, fuq formoli separati għal kull sewwieq u f'forma li hija preċiża biżżejjed u li tistà tinqara faċilment, dettalji reġistrati tad-diversi perjodi ta' żmien; Billi r-reġistrazzjoni awtomatika ta' dettalji oħrajn tal-vjaġġ ta' vettura, bħall-ħeffa u d-distanza koperta, għandha tikkontribwixxi b'mod sinifikanti għas-sigurtà fuq it-toroq u għandha tinkoraġġixxi sewqan raġonevoli tal-vettura; billi, konsegwentement, jidher illi huwa xieraq li l-apparat irid ikun kapaċi jirreġistra dawn id-dettalji; Billi huwa neċessarju li jiġu stabbiliti standards Komunitarji ta' kostruzzjoni u ta' installazjoni ta' l-apparat ta' reġistrazzjoni u li tinħoloq proċedura ta' approvazzjoni tal-KEE, sabiex jiġi evitat fit-territorju kollu ta' l-Istati Membri kull impediment lejn ir-reġistrazzjoni ta' vetturi armati b'apparat ta' reġistrazzjoni ta' din ix-xorta, lejn l-għoti ta' servizzi bihom jew l-użu tagħhom, jew lejn l-użu ta' dan l-apparat; Billi, f'każ ta' nuqqas ta' qbil bejn l-Istati Membri dwar każijiet ta' approvazzjoni ta' tipi tal-KEE, il-Kummissjoni għandha jkollha s-setgħa li tieħu deċiżjoni dwar tilwima fi żmien sitt xhur jekk l-Istati kkonċernati ma jkunx irnexxielhom jilħqu ftehim; Billi tkun ta' għajnuna għall-implimentazzjoni ta' dan ir-Regolament u għall-prevenzjoni ta' abbużi jekk jinħarġu kopji tal-formoli ta' reġistrazzjoni lis-sewwieqa li jitolbuhom; Billi, sabiex jintlaħqu l-għanijiet hawn fuq imsemmija li jinżamm kontroll fuq il-perjodi ta' xogħol u ta' mistrieħ, huwa meħtieġ li dawk li jħaddmu u s-sewwieqa jkunu responsabbli sabiex jaraw li l-apparat jaħdem sew u li huma jwettqu b'attenjoni l-operazzjonijiet preskritti; Billi d-dispożizzjonijiet li jirregolaw in-numru ta' formoli ta' reġistrazzjoni li sewwieq irid iżomm miegħu iridu jiġu emendati wara li l-ġimgħa flessibbli tiġi mibdula bil-ġimgħa fissa; Billi l-progress tekniku jeħtieġ li l-ispeċifikazzjonijiet tekniċi li jinsabu fl-Annessi ta' dan ir-Regolament jiġu addattati malajr; billi, sabiex tiġi ffaċilitata l-implimentazzjoni tal-miżuri neċessarji għal dan il-għan, għandha titwaqqaf proċedura li tistabbilixxi kooperazzjoni mill-viċin bejn l-Istati membri u l-Kummissjoni fi ħdan Kumitat Konsultattiv; Billi l-Istati Membri għandhom ipartu l-informazzjoni disponibbli dwar vjolazzjonijiet li jinstabu; Billi, sabiex jiġi żgurat li l-apparat ta' reġistrazzjoni jaħdem b'mod affidabbli u korrett, ikun tajjeb jekk jiġu stabbiliti rekwiżiti uniformi għall-kontrolli perjodiċi u għall-ispezzjonijiet ta' l-apparat wara li jiġi installat, ADOTTA DAN IR-REGOLAMENT:







IL-KAPITOLU I

Prinċipji u kamp ta' applikazzjoni

L-Artikolu 1

L-apparat ta' reġistrazzjoni skond it-tifsira ta' dan ir-Regolament irid, fir-rigward ta' kostruzzjoni, installazzjoni, użu u testijiet, jaqbel mar-rekwiżiti ta' dan ir-Regolament u ta' ►M6 l-Annessi 1 jew IB u II tagħhom' ◄ , li jiffurmaw parti integrali minn dan ir-Regolament.

L-Artikolu 2

Għall-iskopijiet ta' dan ir-Regolament id-definizzjonijiet li jinsabu fl-Artikolu 1 tar-Regolament (KEE) Nru 3820/85 għandhom japplikaw.

L-Artikolu 3

1. L-apparat ta' reġistrazzjoni għandu jiġi installat u użat f'vetturi rreġistrati fi Stat Membru li jintużaw għall-ġarr ta' passiġġieri jew ta' merkanzija bit-triq, ħlief għall-vetturi msemmija fl-Artikoli 4 u 14(1) tar-Regolament (KEE) Nru 3820/85.

2. L-Istati Membri jistgħu jeżentaw vetturi msemmija fl-Artikolu 13(1) tar-Regolament (KEE) Nru 3820/85 mill-applikazzjoni ta' dan ir-Regolament. L-Istati Membri għandhom jinfurmaw lill-Kummissjoni b'kull eżenzjoni mogħtija taħt dan il-paragrafu.

3. L-Istati Membri jistgħu, wara awtorizzazzjoni mill-Kummissjoni, jeżentaw mill-applikazzjoni ta' dan ir-regolament vetturi użati għall-operazzjonijiet ta' trasport imsemmija fl-Artikolu 13(2) tar-Regolament Nru 3820/85. F'każijiet urġenti huma jistgħu jagħtu eżenzjoni temporanja ta' mhux iktar minn 30 ġurnata, li trid tiġi nnotifikata immedjatament lill-Kummissjoni. Il-Kummissjoni għandha tinnotifika immedjatament lill-Istati Membri l-oħra dwar kull eżenzjoni mogħtija taħt dan ir-Regolament.

4. Fil-każ ta' operazzjonijiet nazzjonali tat-trasport, l-Istati Membri jistgħu jeħtieġu l-istallazzjoni u l-użu ta' apparat ta' reġistrazzjoni skond dan ir-Regolament f'kull waħda mill-vetturi li skond il-paragrafu 1 ma jeħtiġux l-installazzjoni u l-użu ta' l-imsemmi apparat.







IL-KAPITOLU II

Approvazzjoni tat-tip

L-Artikolu 4

▼M6

Għall-iskopijiet ta' dan il-kapitolu, il-kliem “apparat ta' reġistrazzjoni” għandu jfisser “apparat ta' reġistrazzjoni u l-komponenti tiegħu”.

▼B

Applikazzjoni għall-approvazzjoni tal-KEE għal tip ta' apparat ta' reġistrazzjoni jew ta' formola ta' reġistrazzjoni ►M6 jew karta tal-memorja ◄ mudell għandha tiġi sottomessa, flimkien ma' l-ispeċifikazzjonijiet xierqa, minn dak li jimanifattura jew mill-aġent tiegħu lil Stat Membru. Ebda applikazzjoni fir-rigward ta' tip wieħed ta' apparat ta' reġistrazzjoni jew mudell wieħed ta' formola ta' reġistrazzjoni ►M6 jew karta tal-memorja ◄ m'għandha tiġi sottomessa lil iktar minn Stat Membru wieħed.

L-Artikolu 5

▼M6

Stat Membru għandu jagħti l-approvazzjoni tat-tip KE tal-komponent lil kwalunkwe xorta ta' apparat ta' reġistrazzjoni, lil kwalunkwe mudell ta' folja dokumentarja jew karta tal-memorja li tkun tikkonforma mar-rekwiżiti stabbiliti fl-Anness I jew IB ta' dan ir-Regolament, sakemm l-Istat Membru jkun f'pożizzjoni li jikkontrolla li l-mudelli tal-produzzjoni jikkonformaw mat-tip approvat.

Is-sigurtà tas-sistema trid tikkonforma mar-rekwiżiti tekniċi stabbiliti fl-Anness IB. Il-Kummissjoni, waqt li taġixxi skond il-proċedura stabbilita fl-Artikolu 18, għandha tassigura li l-Anness imsemmi jistabbilixxi li l-apparat ta' reġistrazzjoni jista' ma jingħatax l-approvazzjoni tal-komponent tat-tip KE sakemm is-sistema kollha (l-apparat ta' reġistrazzjoni nnifsu, il-karta tas-sewwieq u l-konnessjonijiet elettriċi tal-gearbox) ma tagħtix prova tal-kapaċità tagħha li tirreżisti tentattivi biex isiru tbagħbis jew alterazzjonijiet fid-data dwar il-ħinijiet tas-sewqan. It-testijiet meħtieġa biex jiġi stabbilit dan għandhom isiru minn esperti li jkunu midħla ma' modi ta' teknika aġġornati ta' tbagħbis.

▼B

Xi modifikazzjonijiet fil-mudell approvat jew xi żidiet miegħu iridu jirċievu approvazzjoni tat-tip KEE addizzjonali mill-Istat Membru li jkun ħareġ l-approvazzjoni tat-tip KEE oriġinali.

L-Artikolu 6

L-Istati Membri għandhom joħorġu lill-applikant marka ta' approvazzjoni tal-KEE, li għandha taqbel mal-mudell muri fl-Anness II, għal kull tip ta' apparat ta' reġistrazzjoni jew mudell ta' formola ta' reġistrazzjoni ►M6 jew karta tal-memorja ◄ li huma japprovaw taħt l-Artikolu 5.

L-Artikolu 7

L-awtoritajiet kompetenti ta' l-Istat Membru fejn tkun ġiet sottomessa l-applikazzjoni għall-approvazzjoni tat-tip għandhom, fir-rigward ta' kull tip ta' apparat ta' reġistrazzjoni jew mudell ta' formola ta' reġistrazzjoni ►M6 jew karta tal-memorja ◄ li huma japprovaw jew jiċħdu, jew jibagħtu fi żmien xahar lill-awtoritajiet ta' l-Istati Membri l-oħra kopja taċ-ċertifikat ta' approvazzjoni flimkien ma' kopji ta' l-ispeċifikazzjonijiet relevanti, jew, jekk il-każ ikun hekk, jinnotifikaw lil dawk l-awtoritajiet li l-approvazzjoni ġiet miċħuda; f'każijiet ta' ċaħda huma għandhom jagħtu r-raġunijiet għad-deċiżjoni tagħhom.

L-Artikolu 8

1. Jekk Stat Membru li jkun ħareġ approvazzjoni tat-tip KEE skond l-Artikolu 5 isib li ċertu apparat ta' reġistrazzjoni jew formoli ta' reġistrazzjoni ►M6 jew karta tal-memorja ◄ li jkollhom il-marka ta' approvazzjoni tat-tip KEE li huwa jkun ħareġ ma jkunux jaqblu mal-prototip li huwa jkun approva, huwa għandu jieħu l-miżuri meħtieġa sabiex jiżgura li l-mudelli tal-produzzjoni jaqblu mal-prototip approvat. Il-miżuri li jistgħu jittieħdu, jekk dan ikun meħtieġ, jistgħu iwasslu għall-irtirar ta' l-approvazzjoni tat-tip KEE.

2. Stat Membru li jkun ħareġ approvazzjoni tat-tip KEE għandu jirtira din l-approvazzjoni jekk l-apparat ta' reġistrazzjoni jew il-formola ta' reġistrazzjoni ►M6 jew karta tal-memorja ◄ li jkunu ġew approvati ma jikkonformawx ma' dan ir-Regolament jew l-Annessi tiegħu jew jekk juru waqt l-użu xi difett ġenerali li jagħmilhom mhux xierqa għall-iskop li huma maħsubin għalih.

3. Jekk Stat Membru li jkun ħareġ approvazzjoni tat-tip KEE jiġi nnotifikat minn Stat Membru ieħor dwar wieħed mill-każijiet imsemmija fil-paragrafi 1 u 2, huwa għandu ukoll, wara li jikkonsulta lill-Istat Membru l-ieħor, jieħu l-passi msemmija f'dawk il-paragrafi, mingħajr ħsara għall-paragrafu 5.

4. Stat Membru li jivverifika li seħħ wieħed mill-każijiet imsemmija fil-paragrafu 2 jista' jipprojbixxi, sa ma jingħata avviż ieħor, it-tpoġġija fuq is-suq u l-użu ta' l-apparat ta' reġistrazzjoni jew formoli ta' reġistrazzjoni ►M6 jew karta tal-memorja ◄ . L-istess japplika fil-każijiet imsemmija fil-paragrafu 1 fir-rigward ta' apparat ta' reġistrazzjoni jew formoli ta' reġistrazzjoni ►M6 jew karta tal-memorja ◄ li jkunu ġew eżentati mill-verifikazzjoni inizjali tal-KEE, jekk il-manifatturier, wara li jkun ingħata twissija, ma jġibx l-apparat jaqbel mal-mudell approvat jew mar-rekwiżiti ta' dan ir-Regolament. F'kull każ, l-awtoritajiet kompetenti ta' l-Istati Membri għandhom jinnotifikaw lil xulxin u lill-Kummissjoni, fi żmien xahar, b'kull irtirar ta' approvazzjonjijiet tat-tip KEE jew b'kull miżuri oħrajn meħuda taħt il-paragrafi 1, 2, u 3, u għandhom jispeċifikaw ir-raġunijet għal din l-azzjoni.

5. Jekk Stat Membru li jkun ħareġ approvazzjoni tat-tip KEE joġġezzjona dwar l-eżistenza ta' xi wieħed mill-każijiet imsemmija fil-paragrafi 1 u 2 li jiġu nnotifikati lilu, l-Istati Membri involuti għandhom jippruvaw isolvu t-tilwima u għandhom iżommu lill-Kummissjoni infurmata.

Jekk taħdidiet bejn l-Istati Membri ma jirriżultawx fi ftehim fi żmien erba' xhur mid-data tan-notifika msemmija fil-paragrafu 3 hawn fuq, il-Kummissjoni, wara li tikkonsulta ma' esperti mill-Istati Membri kollha u wara li tkun ikkunsdrat il-fatturi relevanti kollha, eż. fatturi ekonomiċi u tekniċi, għandha tieħu deċiżjoni fi żmien sitt xhur li trid tiġi kkomunikata lill-Istati Membri involuti u fl-istess ħin lill-Istati Membri l-oħra. F'kull każ il-Kummissjoni għandha tistabbilixxi l-limitu taż-żmien għall-implimentazzjoni tad-deċiżjoni.

L-Artikolu 9

1. Applikant għal approvazzjoni tat-tip KEE ta' mudell ta' formola ta' reġistrazzjoni jrid jistqarr fl-applikazzjoni tiegħu it-tip jew tipi ta' apparat ta' reġistrazzjoni li l-formola inkwistjoni hija ddisinjata li taħdem fuqhom, u għandu jipprovdi apparat xieraq ta' dan it-tip sabiex tkun tista' tiġi ittestjata l-formola.

2. L-awtoritajiet kompetenti ta' kull Stat Membru għandhom jindikaw fuq iċ-ċertifikat ta' approvazzjoni għall-mudell tal-formola ta' reġistrazzjoni t-tipi ta' apparat ta' reġistrazzjoni li fuqhom jista' jintuża l-mudell tal-formola.

L-Artikolu 10

L-ebda Stat Membru ma jista' jirrifjuta li jirreġistra xi vettura armata b'apparat ta' reġistrazzjoni, jew jipprojbixxi l-għoti ta' servizzi jew l-użu ta' din il-vettura għal xi raġuni marbuta mal-fatt li l-vettura hija armata b'apparat bħal dan, jekk l-apparat ikollu l-marka ta' approvazzjoni KEE imsemmija fl-Artikolu 6 u l-plakka ta' installazzjoni msemmija fl-Artikolu 12.

L-Artikolu 11

Kull deċiżjoni meħuda taħt dan ir-Regolament li tiċħad jew li tirtira l-approvazzjoni ta' tip ta' apparat ta' reġistrazzjoni jew mudell ta' formola ta' reġistrazzjoni ►M6 jew karta tal-memorja ◄ għandha tispeċifika fid-dettal ir-raġunijet li hija bbażata fuqhom. Deċiżjoni għandha tiġi kkomunikata lill-parti kkonċernata, li għandha fl-istess ħin tiġi infurmatu dwar ir-rimedji li għandha għad-dispożizzjoni tagħha taħt il-liġijiet ta' l-Istati Membri u dwar il-limiti ta' żmien għall-użu ta' dawn ir-rimedji.







IL-KAPITOLU III

Installazzjoni u spezzjoni

L-Artikolu 12

1. L-apparat ta' reġistrazzjoni jista' jiġi installat jew imsewwi biss minn nies tas-sengħa jew minn ħwienet tax-xogħol appruvati mill-awtoritajiet kompetenti ta' l-Istati Membri għal dak il-għan, wara li dawn ta' l-aħħar, jekk ikunu jixtiequ, ikunu semgħu dak li jkollhom xi jgħidu l-manifatturieri kkonċernati.

▼M6

Il-perjodu tal-validità amminstrattiva tal-karti li jinħarġu lill-azjendi tax-xogħol u lill-fitters m'għandux jiskorri s-sena.

Jekk karta maħruġa lil azjenda jew fitter approvati tkun sejra tiġi estiża, jkollha l-ħsara, ma tkunx taħdem sew, tkun mitlufa jew misruqa, l-awtorità għandha tissuplixxi karta ta' rimpjazzament fi żmien ħamest ijiem tax-xogħol minn meta tirċievi talba dettaljata f'dan is-sens.

Meta tinħareġ karta ġdida biex tissostitwixxi waħda qadima, il-karta l-ġdida għandha jkollha l-istess numru informattiv ta' l-“azjenda tax-xogħol”, iżda l-indiċi għandu jiżdied b'wieħed. L-awtorità li toħroġ il-karta għandha żżomm reġistru tal-karti mitlufa, misruqa jew difettużi.

L-Istati Membri għandhom jieħdu l-miżuri meħtieġa biex jevitaw li l-karti mqassma lil fitters u l-azjendi tax-xogħol approvati jiġu falsifikati.

▼M6

2. il-fitter jew l-azjendi tax-xogħol approvati għandhom ipoġġu marka speċjali fuq is-siġilli li jwaħħlu u, barraminnhekk, għandhom iniżżlu fil-każ ta' l-apparat ta' reġistrazzjoni b'konformità ma' l-Anness IB, id-data elettronika ta' sigurtà biex iwettqu, b'mod partikolari, il-verifiki ta' l-awtentikazzjoni. L-awtoritajiet kompetenti ta' kull Stat Membru għandhom iżommu reġistru tal-marki u tad-data elettronika tas-sigurtà użati u tal-karti ta' l-azjenda tax-xogħol u l-fitters approvati maħruġa.

3. L-awtoritajiet kompetenti ta' l-Istati Membri għandhom jibagħtu lill-Kummissjoni l-lista tal-fitters u l-azjendi approvati u l-karti lilhom maħruġa u għandhom jibagħtulha kopji tal-marki u ta' l-informazzjoni meħtieġa rrelatata mad-data elettronika dwar is-siġurtà użata.

▼B

4. Sabiex jiġi ċċertifikat li l-installazzjoni ta' l-apparat ta' reġistrazzjoni seħħet skond ir-rekwiżiti ta' dan ir-Regolament għandha tintuża plakka ta' installazzjoni mwaħħla kif imsemmi f- ►M6 L-Annessi 1 u 1B ◄ .

▼M3

5. Kull siġill għandu jitneħħa mill-fitters jew workshops approvati mill-awtoritajiet kompetenti taħt il-paragrafu 1 ta' dan l-Artikolu, jew fiċ-ċirkostanzi msemmija fl-Anness I, il-Kapitolu V, il-paragrafu 4 ►M6 jew fl-Anness 1B taqsima VI (ċ) ◄ ta' dan ir-Regolament.

▼B







IL-KAPITOLU IV

Użu ta' apparat

▼M6

L-Artikolu 13

Is-sid li jimpjega u s-sewwieqa għandhom jassiguraw il-ħidma korretta u l-użu xieraq ta', minn naħa l-waħda, l-apparat tar-reġistrazzjoni u, minn naħa l-oħra, il-karta tas sewwieq fejn is-sewwieq ikun obbligat li jsuq vettura armata bl-apparat tar-reġistrazzjoni b'konformità ma “l-Anness IB.”

▼B

Artikolu 14

▼M6

1. Is-sid għandu joħroġ għadd suffiċjenti ta' folji dokumentarji lis-sewwieqa tal-vetturi armati bl-apparat ta' reġistrazzjoni b'konformità ma' l-Anness I, waqt li jqis li dawn il-folji huma ta' karattru personali, it-tul tal-perjodu tas-servizz u l-possibbiltà ta' obbligazzjoni biex jinbidlu l-folji li jkollhom il-ħsara, jew li jkunu ttieħdu minn uffiċjal awtorizzat ta' l-ispettorat. Is-sid m'għandu joħroġ lis-sewwieqa ebda folji ħlief dawk tal-mudell approvat li jkunu tajbin għall-użu fil-apparat installat fil-vettura.

Meta l-vettura tkun mgħammra bl-apparat ta' reġistrazzjoni b'konformità ma' l-Anness IB, is-sid u s-sewwieq għandhom jassiguraw li, waqt li jqisu t-tul tal-perjodu tas-servizz, l-istampar meta mitlub kif imsemmi fl-Anness IB ikun jista' jsir b'mod korrett fil-każ li ssir spezzjoni.

▼B

2. L-impriża għandha żżomm il-formoli ta' reġistrazzjoni fi stat tajjeb għal mill-inqas sena wara li jkunu intużaw u għandha tagħti kopji lis-sewwieqa involuti li jitolbuhom. Il-formoli għandhom jintwerew jew jingħataw meta jiġu mitluba minn uffiċjal ta' spezzjoni awtorizzat.

▼M6

3. Il-karta tas-sewwieq kif definita fl-Anness IB għandha tinħareġ, fuq talba tas-sewwieq, mill-awtorità kompetenti ta' l-Istat Membru fejn is-sewwieq ikun normalment residenti.

Stat Membru jista' jitlob li sewwieq ikun soġġett għad-disposizzjonijiet tar-Regolament (KEE) Nru 3820/85 u normalment residenti fit-territorju tiegħu biex ikollu karta ta' sewwieq.

(a) Għall-finijiet ta' dan ir-Regolament “residenza normali” tfisser il-post fejn persuna normalment tgħix, jiġifieri ta' mill-inqas 185 jum f'kull sena kalendarja, minħabba f'rabtiet personali jew ta' xogħol, jew, fil-każ ta' persuna mingħajr rabtiet ta' xogħol, minħabba rabtiet personali li jindikaw konnessjonijiet bejn il-persuna u l-post fejn qiegħed jgħix. Madanakollu, ir-residenza normali ta' persuna li r-rabtiet tax-xogħol tagħha jkunu f'post differenti mir-rabtiet personali u bħala konsegwenza t'hekk tgħix f'postijiet differenti li jkunu f'żewġ Stati Membri jew aktar għandha titqies bħala li tkun il-post tar-rabtiet personali tagħha, basta din il-persuna tmur lura hemmhekk regolarment. L-aħħar kondizzjoni m'għandhiex għalfejn tiġi sodisfatta meta l-persuna tkun tgħix fi Stat Membru sabiex twettaq ordni ta' xogħol għal żmien fiss.

(b) Is-sewwieqa għandhom jagħtu xhieda tal-post tar-residenza normali tagħhom permezz ta' mezzi approprjati, bħalma hi l-karta ta' l-identità jew dokument validu ieħor.

(ċ) Meta l-awtoritajiet kompetenti ta' l-Istat Membru li jkun joħroġ il-karta tas-sewwieq ikollu dubji dwar il-validità ta' dikjarazzjoni dwar ir-residenza normali li tkun saret skond il-punt (b), jew għall-iskop ta' ċerti kontrolli speċifiċi, dawn jistgħu jitolbu informazzjoni jew evidenza ulterjuri.

(d) L-awtoritajiet kompetenti ta' l-Istat Membru awtorizzanti għandhom, sa fejn ikun possibbli, jassiguraw li l-applikant ma jkollux diġà karta valida ta' sewwieq.

4.

(a) L-awtorità kompetenti ta' l-Istat Membru għandha tippersonalizza l-karta tas-sewwieq skond id-disposizzjonijiet ta' l-Anness IB. Għal skopijiet amministrattivi, il-karta tas-sewwieq ma tistax tkun valida għal aktar minn ħames snin. Is-sewwieq jista' jkollu karta valida waħda biss. Is-sewwieq huwa awtorizzat li juża biss il-karta tiegħu personalizzata ta' sewwieq. Meta tinħareġ karta ġdida biex tissostitwixxi waħda qadima, il-karta l-ġdida għandu jkollha l-istess numru ta' ħruġ tal-karta tas-sewwieq, iżda l-indiċi għandu jiżdied b'wieħed. L-awtorità awtorizzanti għandha żżomm rekord tal-karti tas-sewwieqa maħruġa, misruqa, mitlufa jew difettużi għal perjodu ta' mill-inqas ekwivalenti għall-perjodu tal-validità amministrattiva tagħhom. Jekk il-karta tas-sewwieq ikollha l-ħsara, ma tkunx taħdem sew, jew tkun mitlufa jew misruqa, l-awtorità għandha tissuplixxi karta ta' rimpjazzament fi żmien ħamest ijiem utli minn meta tirċievi talba dettaljata f'dan is-sens. Fil-każ ta' talba għal tiġdid ta' karta li d-data ta' l-iskadenza tagħha tkun qiegħda toqrob, l-awtorità għandha tipprovdi karta ġdida qabel id-data ta' l-iskadenza kemm-il darba dik it-talba tkun intbagħtet lilha fiż-żmien stipulat stabbilit fit-tieni subparagrafu ta' l-Artikolu 15(1).

(b) Il-karti tas-sewwieqa għandhom jinħarġu biss lill-applikanti li jkunu soġġetti għar-Regolament (KEE) Nru 3820/85.

(ċ) Il-karta tas-sewwieq għandha tkun personali. Din ma tistax, matul il-perjodu tal-validità tagħha tiġi rtirata jew sospiża għal ebda raġuni ħlief meta l-awtorità kompetenti ta' l-Istat Membru tinduna li l-karta ġiet falsifikata, jew is-sewwieq ikun qiegħed juża karta li tagħha huwa mhuwiex id-dententur, jew li l-karta li jkollu tkun inkisbet bis-saħħa ta' dikjarazzjonijiet foloz u/jew dokumenti falsifikati. Jekk dawn il-miżuri ta' sospensjoni jew ta' rtirar jittieħdu mnn Stat Membru li m'huwiex l-Istat Membru konċernat, dan ta' l-ewwel għandu jirritorna l-karta lill-awtoritajiet ta' l-Istat Membru li jkun ħariġha u dan għandu jindika r-raġunijiet għalfejn qiegħed jirritornaha.

(d) Il-karti tas-sewwieqa maħruġa minn Stati Membri għandhom ikunu rikonoxxuti reċiprokament. Meta d-detentur ta' liċenzja valida ta' sewwieq maħruġa minn Stat Membru jkun stabbilixxa l-post normali ta' residenza tiegħu fi Stat Membru ieħor, dan jista' jitlob li l-karta tiegħu tiġi mibdula ma' karta ta' sewwieq ekwivalenti; għandha tkun ir-responsabbiltà ta' l-Istat Membru li jagħmel il-bidla li jivverifika jekk ikun meħtieġ jekk il-karta li ġiet ippreżentata tkunx attwalment għadha valida. L-Istati Membri li jkunu qed jagħmlu dan il-bdil għandhom jirritornaw il-karta l-qadima lill-awtoritajiet ta' l-Istat Membru li jkun ħariġha u jindikaw ir-raġunijiet għaliex qegħdin jagħmlu dan.

(e) Meta Stat Membru jissostitwixxi jew ibiddel karta tas-sewwieq, is-sostituzzjoni jew il-bidla, u kwalunkwe sostituzzjoni jew bidla sussegwenti, għandha tiġi rreġistrata f'dak l-Istat Membru.

(f) L-Istati Membri għandhom jieħdu l-miżuri kollha meħtieġa biex jevitaw kull possibbiltà li l-karti tas-sewwieqa jiġu falsifikati.

5. L-Istati Membri għandhom jassiguraw li d-data meħtieġa biex tiġi sorvelljata l-konformità mar-Regolament (KEE) Nru 3820/85 u d-Direttiva tal-Kunsill 92/6/KEE ta' l-10 ta' Frar dwar l-istallazzjoni u l-użu ta' apparat li jillimita l-veloċità għal ċerti kategoriji ta' vetturi bil-mutur fil-Komunità ( 7 ) li tkun reġistrata u maħżuna minn apparat ta' reġistrazzjoni b'mod konformi ma' l-Anness IB ta' dan ir-Regolament tkun disponibbli għal ta' l-anqas 365 jum wara d-data tar-reġistrazzjoni tagħha u li tista' tkun disponibbli taħt kondizzjonijiet li jiggarantixxu s-sigurtà u r-reqqa tad-data.

L-Istati Membri għandhom jieħdu kwalunkwe miżura meħtieġa biex jassiguraw li l-bejgħ mill-ġdid jew id-dekommissjonar ta' apparat ta' reġistrazzjoni ma jkunx jista' jnaqqas, b'mod partikolari, l-applikazzjoni sodisfaċenti ta' dan il-paragrafu.

▼B

L-Artikolu 15

1. Is-sewwieqa m'għandhomx jużaw formoli ta' reġistrazzjoni ►M6 jew il-karta tas-sewwieq ◄ li jkunu maħmuġin jew li tkun ġratilhom il-ħsara. Il-formoli għandhom jiġu protetti adegwatament minħabba dan.

▼M6

Meta sewwieq ikun jixtieq iġedded il-karta tas-sewqan tiegħu, dan għandu japplika lill-awtoritajiet kompetenti ta' l-Istat Membru fejn huwa jkollu r-residenza normali tiegħu sa mhux aktar tard minn 15-il ġurnata tax-xogħol qabel id-data ta' l-iskadenza ta' dik il-karta.

▼B

Fil-każ li ssir ħsara lill-formola li jkun fiha xi reġistrazzjonijiet, is-sewwieqa għandhom iwaħħlu l-formola li tkun ġratilha l-ħsara mal-formola żejda użata biex tibdilha.

▼M6

Jekk il-karta tas-sewwieq ikollha l-ħsara, ma tkunx taħdem sew, jew tkun intilfet jew insterqet, is-sewwieq għandu japplika fi żmien sebat ijiem kalendarji għas-sostituzzjoni tagħha lill-awtoritajiet kompetenti ta' l-Istat Membru fejn ikollu r-residenza normali tiegħu

▼B

2. Is-sewwieqa għandhom jużaw il-formoli ta' reġistrazzjoni ►M6 jew il-karta tas-sewwieq ◄ kuljum meta huma jkunu qegħdin isuqu, u għandhom jibdew mill-mument meta huma jieħdu l-vettura taħt idejhom. Il-formola ta' reġistrazzjoni ►M6 jew il-karta tas-sewwieq ◄ ma tistax tiġi irtirata qabel it-tmiem tal-perjodu ta' ħidma ta' kuljum sakemm l-irtirar tagħha ma jkunx awtorizzat b'mod ieħor. Ebda formola ta' reġistrazzjoni ►M6 jew il-karta tas-sewwieq ◄ ma tista' tintuża biex tkopri perjodu itwal minn dak li hija intenzjonata għalih. Meta, minħabba li jkun 'il bogħod mill-vettura, sewwieq ma jkunx jista' juża l-apparat imwaħħal mal-vettura, il-perjodi ta' ħin indikati fil-paragrafu 3, it-tieni inċiz (b), (ċ) u (d) hawn isfel għandhom jiddaħħlu fuq il-formola, jew manwalment, jew permezz ta' reġistrazzjoni awtomatika jew b'mezzi oħra, b'mod li jinqara u mingħajr ma titħammeġ il-formola.

Is-sewwieqa għandhom jemendaw il-formoli ta' reġistrazzjoni skond kif ikun hemm bżonn jekk ikun hemm iktar minn sewwieq wieħed abbord il-vettura, sabiex l-informazzjoni imsemmija fil-Kapitolu II (1) sa (3) ta' l-Anness I tiġi reġistrata fuq il-formola ta' reġistrazzjoni tas-sewwieq li jkun attwalment qiegħed isuq.

3. Is-sewwieqa għandhom:

— jiżguraw li l-ħin reġistrat fuq il-formola jaqbel mal-ħin uffiċjali fil-pajjiż ta' reġistrazzjoni tal-vettura,

— joperaw il-mekkaniżmi ta' l-iswiċċ li jippermettu li l-perjodi ta' ħin li ġejjin jiġu reġistrati separatament u b'mod distint: — (a) taħt is-sinjal : ħin ta' sewqan; (b) taħt is-sinjal : il-perjodi l-oħra kollha ta' xogħol; (ċ) taħt is-sinjal : perjodi oħra ta'meta jkun disponibbli, jiġifieri: — ħin ta' stennija, i.e. il-perjodu meta s-sewwieqa jridu jibqgħu f'posthom biss sabiex ikunu jistgħu jirrispondu għal sejħiet biex jibdew jew biex ikomplu jsuqu jew biex jagħmlu xogħol ieħor, — ħin li jqattgħu ħdejn is-sewwieq waqt li l-vettura tkun miexja, — ħin li jqattgħu fuq sodda waqt li l-vettura tkun miexja, (d) taħt is-sinjal : pawżi fi-xogħol u perjodi ta' mistrieħ kuljum.

4. Kull Stat Membru jista' jippermetti li l-perjodi kollha msemmija fil-paragrafu 3, it-tieni inċiz (b) u (ċ), jiġu rreġistrati taħt is-sinjal fuq il-formoli ta' reġistrazzjoni u użati fuq vetturi rreġistrati fit-territorju tiegħu.

5. Kull membru tal-kru għandu jdaħħal l-informazzjoni li ġejja fuq il-formola ta' reġistrazzjoni tiegħu:

(a) meta jibda juża il-formola — kunjomu u l-ewwel isem tiegħu;

(b) id-data u l-post fejn jibda l-użu tal-formola u d-data u l-post fejn jintemm dan l-użu;

(ċ) in-numru ta' reġistrazzjoni ta' kull vettura li huwa jkun ġie assenjat għaliha, kemm fil-bidu ta' l-ewwel vjaġġ irreġistrat fuq il-formola kif ukoll, fil-każ ta' bdil tal-vettura, waqt l-użu tal-formola;

(d) il-qari ta' l-odometru: — fil-bidu ta' l-aħħar vjaġġ reġistrat fuq il-formola, — fit-tmiem ta' l-aħħar vjaġġ reġistrat fuq il-formola, — fil każ ta' bidla fil-vetturi waqt ġurnata tax-xogħol (il-qari fuq il-vettura li huwa ġie assenjat għaliha u qari fuq il-vettura li jrid jiġi assenjat għaliha);

(e) il-ħin ta' kull bidla tal-vettura.

▼M6

5a. Is-sewwieq għandu jdaħħal fl-apparat ta' reġistrazzjoni b'mod konformi ma' l-Anness IB is-simboli tal-pajjiżi li fihom jibda u jtemm il-perjodu tax-xogħol tiegħu ta' kuljum. Madanakollu, Stat Membru jista' jesiġi li s-sewwieqa ta' vetturi involuti f'operazzjonijiet ta' trasport fit-territorju tiegħu jżidu dettalji ġeografiċi ulterjuri mas-sinbolu tal-pajjiż bil-kondizzjoni li l-Istat Membru jkun innotifikahom lill-Kummissjoni qabel l-1 ta' April 1998 u ma jkunux aktar minn 20 fil-għadd.

L-iskrizzjonijiet tad-data hawn fuq imsemmija għandhom jiġu attivati mis-sewwieq, u jistgħu jkunu kompletament manwali jew awtomatiċi jekk l-apparat ta' reġistrazzjoni jkun konness ma' sistema ta' insegwiment bis-satellita.

▼B

6. L- ►M6 apparat ta' reġistrazzjoni kif definit fl-Anness I ◄ għandu jkun iddisinjat b'mod li jkun possibbli għal uffiċjal ta' spezzjoni awtorizzat, jekk ikun hemm bżonn wara li jiftaħ l-apparat, li jaqra r-reġistrazzjonijiet relatati mad-disa' sigħat qabel il-ħin tal-kontroll mingħajr ma tiġi permanentament sfigurata, iddanneġġata jew mħammġa l-formola.

L-apparat għandu, barraminhekk, ikun iddisinjat b'mod li jkun possibbli, mingħajr ma tinfetaħ il-kaxxa, li jiġi verifikat li jkunu qegħdin isiru reġistrazzjonijiet.

▼M6

7. Meta s-sewwieq isuq vettura armata b'apparat ta' reġistrazzjoni b'mod konformi ma' l-Anness 1, dan għandu jkun kapaċi juri, kull meta uffiċjal ta' l-ispettorat hekk jitlob:

— il-folji dokumentarji għall-ġimgħa kurrenti u, f'kull każ, il-folja għall-aħħar jum li fih ikun saq matul il-ġimgħa preċedenti,

— il-karta tas-sewwieq, jekk dan ikollu, u

— il-kopji stampati mill-apparat ta' reġistrazzjoni kif spjegat fl-Anness IB rigward il-perjodi ta' żmien indikati fil-paragrafu 3, it-tieni inċiż, (a), (b), (ċ), u (d) jekk ikun saq vettura armata b'dan l-apparat ta' reġistrazzjoni matul il-perjodu msemmi fl-ewwel inċiż ta' dan il-paragrafu.

Meta s-sewwieq isuq vettura armata b'apparat ta' reġistrazzjoni b'mod konformi ma' l-Anness 1B, dan għandu jkun kapaċi juri, meta uffiċjal ta' l-ispettorat hekk jitlob:

— il-karta tas-sewwieq li tagħha jkun id-detentur,

— il-folji dokumentarji li jikkorrispondu ma' l-istess perjodu ta' dak imsemmi fl-ewwel inċiż tas-subparagrafu preċedenti li matulu jkun saq il-vettura armata bil-apparat ta' reġistrazzjoni b'konformità ma' l-Anness I.

Uffiċjal awtorizzat ta' l-ispettorat jista' jivverifika l-konformità mar-Regolament (KEE) Nru 3820/85 permezz ta' analiżi tal-folji dokumentarji, tad-data esposta jew stampata li tkun ġiet reġistrata mill-apparat ta' reġistrazzjoni jew mill-karta tas-sewwieq jew, jekk dan ma jkunx il-każ, permezz ta' analiżi ta' kwalunkwe dokument ieħor sostantiv li jiġġustifika n-nuqqas ta' konformità ma' xi disposizzjoni, bħal dawk stabbiliti fl-Artikolu 16(2) u (3).

▼M6

8. Għandu jkun ipprojbit li wieħed jiffalsifika, jaħbi jew jeqred data rrikordjata fuq il-folja dokumentarja, li tkun maħżuna fl-apparat ta' reġistrazzjoni jew fuq il-karta tas-sewwieq, jew fuq il-folji stampati li joħorġu mit-tagħmir ta' reġistrazzjoni kif definit fl-Anness IB. L-istess japplika għal kwalunkwe manifestazzjoni ta' l-apparat ta' reġistrazzjoni, tal-folji dokumentarji jew tal-karta tas-sewwieq li tista' twassal biex id-data u/jew l-informazzjoni stampata tiġi ffalsifikata, moħbija jew meqruda. Ebda strument li jista' jintuża għal dan l-iskop m'għandu jinstab fil-vettura.

▼B

L-Artikolu 16

1. Fil-każ ta' ħsara jew operazzjoni difettuża ta' l-apparat, min iħaddem irid jieħdu għat-tiswija għand persuna tas-sengħa jew ħanut tax-xogħol approvat, malli ċ-ċirkostanzi jippermettu.

Jekk il-vettura ma tkunx tista' tittieħed lura lejn il-post fi żmien perjodu ta' ġimgħa kkalkulat mill-ġurnata tal-ħsara jew ta' meta tinstab l-operazzjoni difettuża, it-tiswija għandha ssir fit-triq.

Miżuri meħuda minn Stati Membri taħt l-Artikolu 19 jistgħu jagħtu poter lill-awtoritajiet kompetenti sabiex jipprojbixxu l-użu tal-vettura f'każijiet fejn ħsara jew operazzjoni difettuża ma tkunx ġiet irranġata skond is-subparagrafi t'hawn fuq.

▼M6

2. Waqt li l-apparat ta' reġistrazzjoni jkun bil-ħsara jew ma jkunx qiegħed jaħdem sew, is-sewwieqa għandhom jimmarkaw fuq il-folja jew folji dokumentarji jew fuq folja temporanja li għandha tiġi mwaħħla mal-folja dokumentarja jew mal-karta tas-sewwieq, li fiha għandu jdaħħal id-data li tagħmilha possibbli li huwa jiġi identifikat (in-numru tal-karta tas-sewwieq u/jew l-isem u/jew in-numru tal-liċenzja tas-sewqan), inkluża l-firma tiegħu, l-informazzjoni kollha għad-diversi perjodi ta' żmien li ma jkunux għadhom irreġistrati jew stampati b'mod korrett mill-apparat ta' reġistrazzjoni.

Jekk karta tas-sewwieq isirilha l-ħsara, ma tkunx taħdem sew jew tintilef jew tinsteraq, is-sewwieq għandu, fit-tmiem tal-vjaġġ tiegħu, jistampa l-informazzjoni li tirrigwarda l-perjodi taż-żmien reġistrati mill-apparat ta' reġistrazzjoni u jimmarka fuq id-dokument id-dettalji li jagħmluha possibbli għalih li jiġi identifikat (in-numru tal-karta tas-sewwieq u/jew l-isem u/jew in-numru tal-liċenzja tas-sewqan), inkluża l-firma tiegħu.

▼M6

3. Jekk karta tas-sewwieq ikollha l-ħsara jew ma tkunx taħdem sew, is-sewwieq għandu japplika fi żmien sebat ijiem kalendarji għas-sostituzzjoni tagħha lill-awtoritajiet kompetenti ta' l-Istat Membru li fih ikollu r-residenza normali tiegħu'; Is-serq ta' karta tas-sewwieq għandha tkun is-suġġett ta' dikjarazzjoni formali lill-awtoritajiet kompetenti ta' l-Istat Membru fejn tkun seħħet is-serqa.

It-telf tal-karta tas-sewwieq għandu jiġi rappurtat b'dikjarazzjoni formali lill-awtoritajiet kompetenti ta' l-Istat li jkun ħariġha u lill-awtoritajiet kompetenti ta' l-Istat Membru tar-residenza normali meta dawn ikunu differenti.

Is-sewwieq jista' jkompli jsuq mingħajr karta tas-sewqan għal perjodu massimu ta' 15-il jum kalendarju jew għal perjodu itwal jekk dan ikun meħtieġ biex il-vettura tirritorna lejn l-istazzjon, kemm-il darba huwa jkun kapaċi jġib prova li tkun ħaġa impossibbli għalih li jipproduċi jew juża l-karta matul dan il-perjodu.

Meta l-awtoritajiet ta' l-Istat Membru li fih is-sewwieq ikollu r-residenza nomali tiegħu jkunu differenti minn dawk li jkunu ħarġulu l-karta u meta dawn ta' l-aħħar ikunu ntalbu li jġeddu, jissostitwixxu jew ibiddlu l-karta tas-sewwieq, dawn għandhom jinfurmaw lill-awtoritajiet li jkunu ħarġu l-karta l-qadima dwar ir-raġunijiet preċiżi tat-tiġdid, is-sostituzzjoni jew il-bdil tagħha.

▼B







IL-KAPITOLU V

Dispożizzjonijiet finali

▼M6

L-Artikolu 17

1. L-emendi meħtieġa biex jiġu adattati l-Annessi għall-progress teknoloġiku għandhom jiġu adottati b'mod konformi mal-proċedura stabbilita fl-Artikolu 18.

2. L-ispeċifikazzjonijiet tekniċi li jirrigwardaw it-taqsimiet li ġejjin ta' l-Anness IB għandhom jiġu adottati malajr kemm jista' jkun u jekk ikun possibli qabel l-1 ta' Lulju 1998 bl-istess proċedura.

(a) Il-Kapitolu II — (d) 17: — il-wiri u l-istampar ta' difetti fil-apparat ta' reġistrazzjoni, — (d) 18: — il-wiri u l-istampar ta' difetti fil-karti tas-sewwieq, — (d) 21: — il-wiri u l-istampar ta' rapporti sommarji;

(b) Il-Kapitolu (III); — (a) 6,3: — l-istandards għall-protezzjoni ta' l-elettronika tal-vettura kontra l-interferenza elettrika u l-oqsma manjetiċi. — (a) 6.5: — il-protezzjoni (sigurtà) tas-sistema kollha, — (a) 1: — is-sinjali ta' twissija li jindikaw difetti fl-iffunzjonar intern ta' l-apparat ta' reġistrazzjoni, — (a) 5: — il-format tat-twissijiet, — (f): — it-tolleranzi massimi

(ċ) il-Kapitolu IV,A:. — 4: — standards — 5: — is-sigurtà, inkluża l-protezzjoni tad-data, — 6: — il-limiti tat-temperatura, — 8: — il-karatteristiċi elettriċi, — 9: — l-istruttura loġika tal-karta tas-sewwieq, — 10: — funzjonijiet u l-istruzzjonijiet — 11: — il-fajls elementari; u l-Kapitolu IV, B;

(d) il-Kapitolu V: il-folji stampati mill-printer u dawk standard.

▼M9

Artikolu 18

1. Il-Kummissjoni għandha tkun mgħejjunha minn kumitat.

2. Meta ssir referenza għal dan l-Artikolu, l-Artikoli 5 u 7 tad-Deċiżjoni 1999/468/KE ( 8 ) għandhom ikunu applikabbli, wara li jkunu meqjusa d-disposizzjonijiet ta' l-Artikolu 8 tagħha.

Il-perijodu ta' żmien stabbilit fl-Artikolu 5(6) tad-Deċiżjoni 1999/468/KE għandu jkun ta' tliet xhur.

3. Il-Kumitat għandu jadotta r-regoli tal-proċedura tiegħu.

▼B

L-Artikolu 19

1. L-Istati Membri għandhom, malajr u wara li jikkonsultaw lill-Kummissjoni, jadottaw dawk il-liġijiet, regolamenti u dispożizzjonijiet amministrattivi li jistgħu jkunu neċessarji għall-implimentazzjoni ta' dan ir-Regolament.

Dawn il-miżuri għandhom ikopru, inter alia, ir-riorganizzazzjoni, il-proċedura u l-mezzi ta' kontroll fuq osservanza u l-penali li għandhom jiġu imposti fil-każ ta' ksur.

2. L-Istati Membri għandhom jgħinu lil xulxin fl-applikazzjoni ta' dan ir-Regolament u sabiex jikkontrollaw l-osservanza tiegħu.

3. Fil-qafas ta' din l-għajnuna reċiproka l-awtoritajiet kompetenti ta' l-Istati Membri għandhom jibagħtu lil xulxin regolarment kull informazzjoni disponibbli dwar:

— ksur ta' dan ir-Regolament minn non-residenti u kull penali imposti għal vjolazzjonijiet ta' din ix-xorta;

— penali imposti minn Stat Membru fuq ir-residenti tiegħu għal vjolazzjoni bħal din kommessa fi Stati membri oħra.

L-Artikolu 20

Ir-Regolament (KEE) Nru 1463/70 qiegħed jiġi mħassar.

Madanakollu, l-Artikolu 3(1) ta' l-imsemmi Regolament għandu, sal-31 ta' Diċembru 1989, ikompli japplika għal vetturi u sewwieqa impjegati f'servizzi internazzjonali tal-passiġġiera regolari sakemm il-vetturi użati għal dawn is-servizzi ma jkunux armati b'apparat ta' reġistrazzjoni użat kif preskritt f' dan ir-Regolament.

▼M2

L-Artikolu 20a

Dan ir-Regolament m’għandux japplika sal-1 ta’ Jannar 1991 għal vetturi rreġistrati fit-territorju ta’ dik li qabel kienet ir-Repubblika Demokratika Ġermaniża qabel dik id-data.

Dan ir-Regolament m’għandux japplika sal-1 ta’ Jannar 1993 lil tali vetturi li jintużaw biss fl-operazzjonijiet ta’ trasport nazzjonali fit-territorju tar-Repubblika Federali tal-Ġermanja. Iżda, dan ir-Regolament għandu japplika mid-dħul fis-seħħ tiegħu lill-vetturi illi jintużaw fit-trasport ta’ l-affarijiet perikolużi.

▼B

L-Artikolu 21

Dan ir-Regolament għandu jidħol fis-seħħ fid-29 ta' Settembru 1986.

Dan ir-Regolament għandu jorbot fl-intier tiegħu u japplika direttament fl-Istati Membri kollha.









L-ANNESS I

IR-REKWIŻITI GĦALL-KOSTRUZZJONI, EŻAMINAZZJONI, INSTALLAZZJONI U SPEZZJONI

I. DEFINIZZJONIJIET

F'dan l-Anness:

(a) Apparat ta' reġistrazzjoni tfisser: apparat intenzjonat għal installazjoni f'vetturi tat-triq sabiex juri u jirreġistra awtomatikament jew semi-awtomatikament dettalji tal-moviment ta' dawk il-vetturi u ta' ċerti perjodi ta' xogħol tas-sewwieqa tagħhom;

(b) Formola ta' reġistrazzjoni tfisser: formola ddisinjata biex taċċetta u żżomm informazzjoni reġistrata, li trid titpoġġa fl-apparat ta' reġistrazzjoni u li fuqha l-istrumenti li jimmarkaw ta' l-apparat imsemmi iħażżu record kontinwu ta' l-informazzjoni li trid tiġi rreġistrata;

(ċ) Il-kostanti ta' l-apparat ta' reġistrazzjoni tfisser: il-karatteristika numerika li tagħti valur lis-sinjal ta' l-input meħtieġa biex turi u tirreġistra distanza vvjaġġata ta' kilometru; din il-kostanti trid tiġi espressa jew bħala rivoluzzjonjiet għal kull kilometru (k =… riv/km), jew bħala impulsi għal kull kilometru (k =… imp/km);

(d) koeffiċjent karratteristiku tfisser: il-karatteristika numerika li tagħti valur lis-sinjal ta' output li joħroġ mill-parti tal-vettura li tikkonettjaha ma' l-apparat ta' reġistrazzjoni (ix-xaft ta' l-output tal-gearbox jew il-fus) waqt li l-vettura tivvjaġġa distanza ta' kilometru mkejjel taħt kundizzjonijiet ta' eżaminazzjoni normali (ara l-Kapitolu VI, il-punt 4 ta' dan l-Anness). Il-koeffiċjent karratteristiku għandu jiġi espress jew bħala rivoluzzjonijiet għal kull kilometru (w =… riv/km), jew bħala impulsi għal kull kilometru (w =… imp/km);

(e) Ċirkomferenza effettiva tat-tajers tar-roti tfisser: il-medja tad-distanzi vvjaġġati mir-roti differenti li jmexxu l-vettura (roti tas-sewqan) waqt rotazzjoni waħda sħiħa. Il-kejl ta' dawn id-distanzi jrid isir taħt kundizzjoijiet ta' eżaminazzjoni normali (ara l-Kapitolu VI, il-punt 4 ta' dan l-Anness) u huwa espress fil-forma: 1 =… mm.

II. IL-KARATTERISTIĊI ĠENERALI U L-FUNZJONIJIET TA' L-APPARAT TA' REĠISTRAZZJONI

L-apparat irid ikun kapaċi jirreġistra dan li ġej:

1. id-distanza vvjaġġata mill-vettura;

2. il-ħeffa tal-vettura;

3. il-ħin ta' sewqan;

4. il-perjodi oħra ta xogħol jew ta' disponibbiltà;

5. il-pawżi mix-xogħol u perjodi ta' mistrieħ kuljum;

6. il-ftuħ tal-kaxxa li jkun fiha il-formola ta' reġistrazzjoni;

▼M1

7. fir-rigward ta' tagħmir elettroniku ta' reġistrazzjoni li huwa tagħmir li jaħdem b'sinjali trasmessi elettrikament mis-sensor tad-distanza u l-veloċità, kull interruzzjoni li taqbeż il-100 millisekonda fil-provvista tad-dawl ta' l-apparat ta' reġistrazzjoni (ħlief għat-tidwil), fil-power supply tas-sensor tad-distanza u l-veloċità u kull interruzzjoni fis-sinjal iwasslu għat-tagħmir sensorjali tad-distanza u veloċità.

▼B

Fir-rigward ta' vetturi użati minn żewġ sewwieqa l-apparat irid ikun kapaċi jirreġistra simultanjament iżda b'mod distint fuq żewġ formoli separati d-dettalji tal-perjodi mniżżlin taħt 3, 4 u 5.

III. IR-REKWIŻITI TA' KOSTRUZZJONI GĦALL-APPARAT TA' REĠISTRAZZJONI

(a) Punti ġenerali

1. L-apparat ta' reġistrazzjoni għandu jinkludi dan li ġej: 1.1. Strumenti viżwali li juru: — d-distanza vvjaġġata (reġistratur tad-distanza) — l-ħeffa (spidometru) — l-ħin (arloġġ). 1.2. Strumenti ta' reġistrazzjoni li jinkludu: — reġistratur tad-distanza vjaġġata, — reġistratur tal-ħeffa, — reġistratur wieħed jew iżjed tal-ħin li jissodisfaw ir-rekwiżiti li jinsabu fil-Kapitolu III(ċ)4. ▼M1 1.3. Kull mezz ta' mmarkar li turi fuq il-folja ta' reġistrazzjoni individwalment: — kull ftuħ tal-kaxxa li jkun fiha dik il-folja ta' reġistrazzjoni, — fir-rigward ta' tagħmir ta' reġistrazzjoni elettroniku, kif definit fil-punt 7 tal-Kapitolu II, kull interruzzjoni li taqbeż il-100 millisekonda fil-provvista ta' dawl ta' l-apparat ta' reġistrazzjoni (ħlief għat-tidwil), mhux iktar tard minn meta il-provvista tad-dawl terġa' tixgħel, — fir-rigward ta' tagħmir ta' reġistrazzjoni elettroniku, kif definit fil-punt 7 tal-Kapitolu II, kull interruzzjoni li taqbeż il-100 millisekonda fil-power supply tas-sensor tad-distanza u l-veloċità u kull interruzzjoni fis-sinjal iwasslu għas-sensor tad-distanza u l-veloċità. ▼B

2. Kull inklużjoni fl-apparat ta' strumenti addizzjonali għal dawk elenkati hawn fuq ma jridux jinterferixxu ma' l-operazzjoni kif suppost ta' l-istrumenti mandatarji jew mal-qari tagħhom. L-apparat irid jiġi sottomess għall-approvazzjoni b'dawn l-istrumenti addizzjonali.

3. Materjali 3.1. Il-partijiet kostitwenti kollha ta' l-apparat ta' reġistrazzjoni jridu jkunu magħmula minn materjali bi stabbilità biżżejjed u b'saħħa mekkanika u b'karatteristiċi elettriċi u manjetiċi stabbli. 3.2. Kull modifika f'parti kostitwenti ta' l-apparat jew fix-xorta tal-materjali użati għall-manifattura tiegħu trid, qabel ma tiġi applikata fil-manifattura, tiġi sottomessa għall-approvazzjoni lill-awtorità li tkun ħarġet approvazzjoni għat-tip ta' apparat.

4. Kejl tad-distanza vvjaġġata Id-distanzi vvjaġġati jistgħu jitkejlu u jiġu rreġistrati jew: — sabiex jinkludu l-moviment bil-quddiem u b'lura, jew — sabiex jinkludu moviment bil-quddiem biss. Kull reġistrazzjoni ta' movimenti b'l-ura ma jistgħu bl-ebda mod jaffetwaw iċ-ċarezza u r-reqqa tar-reġistrazzjonijiet l-oħrajn.

5. Kejl ta' ħeffa 5.1. Il-marġni tal-kejl tal-ħeffa għandhom jiġu mistqarra kif inhuma fiċ-ċertifikat ta' l-approvazzjoni tat-tip. 5.2. Il-frekwenza naturali u t-tmewwit ta' l-istrument tal-kejl iridu jkunu tali li l-istrumenti li juru u jirreġistraw il-ħeffa jkunu jistgħu, fil-marġni tal-kejl, isegwu tibdil fl-aċċelerazzjoni sa 2 m/s2, fil-limiti ta' tolleranzi aċċettati.

6. Kejl ta' ħin (arloġġ) 6.1. Il-kontroll tal-mekkaniżmu sabiex jiġi issettjat mill-ġdid l-arloġġ irid ikun jinsab ġewwa l-kaxxa li jkun fiha l-formola ta' reġistrazzjoni; kull ftuħ ta' dik il-kaxxa jrid jiġi awtomatikament irreġistrat fuq il-formola ta' reġistrazzjoni. 6.2. Jekk il-mekkaniżmu għall-moviment bil-quddiem tal-formola ta' reġistrazzjoni tkun ikkontrollata bl-arloġġ, il-perjodu meta din ta' l-aħħar jimxi sew wara li jkun ingħatalu l-ħabel irid ikun ikbar b'ta'mill-inqas 10 % mill-perjodu ta' reġistrazzjoni li jaqbel mat-tagħbija massima ta' formoli ta' l-apparat.

7. Dawl u Protezzjoni 7.1. L-istrumenti viżwali ta' l-apparat irid ikun fihom dawl adegwat li ma jgħammixx l-għajnejn. 7.2. Għal kondizzjonijiet ta' użu normali, il-parti interni ta' l-apparat iridu jkunu protetti kontra l-umdu u kontra t-trab. Iridu wkoll ikunu maħdumin b'mod li ma jistgħux jiġu mbagħbsa permezz ta' kaxxi li jistgħu jiġu ssiġillati.

(b) Strumenti viżwali

1. Indikatur tad-distanza vvjaġġata (reġistratur tad-distanza)

1.1. Il-valur ta' l-iċken grad fuq l-istrument li juri d-distanza vvjaġġata jrid ikun ta' 0,1 kilometru. Figuri li juru ettometri iridu jkunu jintgħarfu b'mod ċar minn dawk li juru kilometri sħaħ.

1.2. Il-figuri fuq ir-reġistratur tad-distanzi jridu jkunu jinqraw b'mod ċar u jrid ikollhom għoli apparenti ta' mill-inqas 4 mm.

1.3. Ir-reġistratur tad-distanza jrid ikun kapaċi jaqra ta' mill-inqas 99999,9 kilometru.

2. Indikaturi tal-ħeffa (spidometru)

2.1. Fil-marġni tal-kejl, l-iskala tal-ħeffa trid tkun iggradata uniformament b' 1, 2, 5 jew 10 kilometri fis-siegħa. Il-valur ta' gradazzjoni ta' ħeffa (spazju bejn żewġ marki suċċessivi) ma jistax jaqbeż l-10 % tal-ħeffa massima murija fuq l-iskala.

2.2. Il-marġni indikati lilhinn minn dak imkejjel m'għandhomx għalfejn ikunu mmarkati b'numri.

2.3. It-tul ta' kull spazju fuq l-iskala li jirrapreżenta differenza fil-ħeffa ta' 10 kilometri fis-siegħa ma jistax ikun inqas minn 10 millimetri.

2.4. Fuq indikatur mingħajr labra, id-distanza bejn il-labra u l-wiċċ ta' l-istrument ma tistax ikun iżjed minn tliet millimetri.

3. Indikatur tal-ħin (arloġġ)

L-indikatur tal-ħin irid ikun viżibbli minn barra l-apparat u jrid jagħti qari ċar, sempliċi u mhux ambigwu.

(ċ) Strumenti ta' reġistrazzjoni

1. Punti ġenerali

1.1. Kull apparat, tkun kif tkun il-forma tal-formola ta' reġistrazzjoni (strippa jew diska) irid ikun fih marka li jippermetti li l-formola ta' reġistrazzjoni tiddaħħal sew, b'mod li jiżgura li l-ħin muri mill-arloġġ u l-immarkar tal-ħin fuq il-formola jaqblu.

1.2. Il-mekkaniżmu li jċaqlaq il-formola ta' reġistrazzjoni irid ikun tali li jiżgura li l-formola tiċċaqlaq sew u tkun tista' tiddaħħal u titneħħa liberament.

1.3. Fir-rigward ta' formoli ta' reġistrazzjoni fil-forma ta' diska, l-istrument li jmexxi ' l quddiem irid jiġi kkontrollat mill-mekkaniżmu ta' l-arloġġ. F'dan il-każ, il-moviment ta' rotazzjoni tal-formola irid ikun kontinwu u uniformi, b'ħeffa minima ta' seba' millimetri fis-siegħa mkejla fil-bordura interjuri taċ-ċirku li jimmarka t-tarf tat-taqsima li tirreġistra l-ħeffa. F'apparat tat-tip li jkun strippa, jekk l-istrument li jmexxi l-formoli 'l quddiem huwa kkontrollat mill-mekkaniżmu ta' l-arloġġ il-ħeffa tal-moviment ' il quddiem rettilineari trid tkun ta' mill-inqas 10 millimetri fis-siegħa.

1.4. Ir-reġistrazzjoni tad-distanza vvjaġġata, tal-ħeffa tal-vettura u ta' kull ftuħ tal-kaxxa li jkun fiha il-formola jew formoli ta' reġistrazzjoni trid tkun awtomatika.

2. Reġistrazzjoni tad-distanza vvjaġġata

2.1. Kull kilometru ta' distanza vvjaġġata jrid jiġi rappreżentat fuq ir-record b'varjazzjoni ta' mill-inqas millimetru wieħed fuq il-koordinat relattiv.

2.2. Anki f'veloċitajiet li jilħqu l-limitu ta' fuq tal-marġni ta' kejl, ir-record ta' distanzi xorta jrid ikun jista' jinqara b'mod ċar.

3. Ħeffa ta' reġistrazzjoni

3.1. Tkun xi tkun il-forma tal-formola ta' reġistrazzjoni, l-istilus li jirreġistra l-ħeffa irid normalment jiċċaqlaq f'linja dritta u f'kantuniera mad-direzzjoni ta' fejn tkun miexja il-formola ta' reġistrazzjoni. Madanakollu, il-moviment ta' l-istilus jista' jkun kurvilineari, sakemm ikunu ssodisfati l-kundizjzonjiet li ġejjin: — it-traċċa mħażża mill-istilus trid tkun perpendikolari għaċ-ċirkomferenza medja (fil-każ ta' formoli f'forma ta' diski) jew għall-fus (fil-każ ta' formoli fil-forom ta' strippi) tat-taqsima rriservata għar-reġistrazzjoni tal-ħeffa, — ir-ratio bejn ir-radjus ta' kurvatura tat-traċċa mħażża mill-istilus u l-wisgħa tat-taqsima rriservata għar-reġistrazzjoni tal-ħeffa irid ikun mhux inqas minn 2,4 sa 1 tkun xi tkun il-forma tal-formola ta' reġistrazzjoni, — il-marki fuq l-iskala tal-ħin iridu jaqbżu t-taqsima ta' reġistrazzjoni f'kurvatura ta' l-istess radjus daqs it-traċċa mħażża mill-istilus. L-ispazji bejn il-marki fuq l-iskala tal-ħin iridu jirrappreżentaw perjodu ta' mhux iktar minn siegħa.

3.2. Kull varjazzjoni fil-ħeffa ta' 10 kilometri fis-siegħa trid tiġi rrappreżentata fuq ir-record b'varjazzjoni ta' mill-inqas 1,5 millimetru fuq il-koordinat relattiv.

4. Ħin ta' reġistrazzjoni

▼M1

4.1. It-tagħmir ta' reġistrazzjoni jrid jinbena b'mod li l-perjodu ta' ħin ta' sewqan huwa dejjem reġistrat awtomatikament u li huwa possibbli, permezz ta' l-użu fejn dan ikun meħtieġ ta' kull swiċċ li jirreġistra separatament il-perjodi ta' ħin oħrajn kif indikat fl-Artikolu 15(3), tieni inċiż (b), (ċ), u (d) tar-Regolament.

▼B

4.2. Irid ikun possibbli, mill-karatteristiċi tat-traċċi, il-pożizzjonijiet relattivi tagħhom u jekk hemm bżonn is-sinjali li jinsabu fl-Artikolu 15 tar-Regolament li wieħed jiddistingwi b'mod ċar bejn id-diversi perjodi ta' ħin. Id-diversi perjodi ta' ħin għandhom jiġu ddifferenzjati minn xulxin fuq ir-record b'differenzi fil-ħxuna tat-traċċi relevanti, jew b'kull sistema oħra ta' mill-inqas effikaċja ugwali mill-perspettiva ta' kemm jista' jinqara u kemm huwa faċli biex jiġi interpretat ir-record.

4.3. Fil-każ ta' vetturi b'ekwipaġġ li jikkonsisti f'iktar minn sewwieq wieħed, ir-reġistrazzjonijiet imsemmija fil-punt 4.1 iridu jsiru fuq żewġ formoli separati, u kull formola għandha tiġi allokata lil sewwieq wieħed. F' dan il-każ, il-moviment bil-quddiem tal-formoli separati jrid jiġi effett wat jew b'mekkaniżmu wieħed jew permezz ta' mekkaniżmi separati sinkronizzati.

(d) Strument li jagħlaq

1. Il-kaxxa li jkun fiha il-formola jew formoli ta' reġistrazzjoni u l-kontroll tal-mekkaniżmu sabiex jerġa' jiġi issettjat l-arloġġirid ikun fiha serratura.

2. Il-kaxxa li jkun fiha il-formola jew il-formoli ta' reġistrazzjoni u l-kontroll tal-mekkaniżmu sabiex jerġa' jiġi issettjat l-arloġġ irid ikun fiha serratura.

(e) Marki

1. Dawn il-marki li ġejjin iridu jidhru fuq il-wiċċ ta' l-istrumenti ta' l-apparat: — viċin tal-figura murija mir-reġistratur tad-distanza, l-unità ta' kejl tad-distanza, indikata bl-abbrevazzjoni “km”, — ħdejn l-iskala tal-ħeffa, il-marka “km/s”, — il-marġni ta' kejl ta' l-ispidometru fil-forma “Vmin… km/s, Vmax… km/s”. Din il-markatura m'hijiex meħtieġa jekk tintwera fuq il-plakka deskrittiva ta' l-apparat. Madanakollu, dawn ir-rekwiżiti m'għandhomx japplikaw għal apparat ta' reġistrazzjoni approvat qabel l-10 ta' Awwissu 1970.

2. Il-plakka deskrittiva trid tinbena ġewwa l-apparat u trid turi l-markaturi li ġejjin, li jridu jkunu jidhru fuq l-apparat meta jiġi installat: — l-isem u l-indirizz tal-manfatturier ta' l-apparat, — in-numru tal-manifatturier u s-sena ta' kostruzzjoni, — il-marka ta' approvazjoni għat-tip ta' apparat, — il-kostanti ta' l-apparat fil-forma “k = … riv/km” or “k = … imp/km” ; — jekk wieħed irid, il-marġni ta' kejl tal-ħeffa, fil-forma indikata fil-punt 1, — jekk is-sensitività ta' l-istrument għall-angolu ta' inklinazzjoni tkun tista' taffett wa l-qari mogħti mill-apparat iżjed milli jista' jiġi ttollerat, l-angolu permissibbli espress bħala: — — fejn α huwa l-angolu mkejjel mill-pożizzjoni orizzontali tal-wiċċ ta' quddiem (imwaħħal kif suppost) ta' l-apparat li għalih l-istrument huwa kkalibrat, waqt li β u γ jirrappreżentaw rispettivament id-devjazzjonijiet massimi permissibbli 'l fuq u 'l isfel mill-angolu ta' kalibrazzjoni α.

(f) Tolleranzi massimi (strumenti viżwali u ta' reġistrazzjoni)

1. Fuq il-bank tat-testijiet qabel l-installazjoni: (a) distanza vvjaġġata: 1 % iżjed jew inqas mid-distanza reali, meta d-distanza tkun ta' mill-inqas kilometru; (b) il-ħeffa: 3 km/s jew inqas mill-ħeffa reali; (ċ) il-ħin: ± żewġ minuti kuljum b'massimu ta' 10 minuti għal kull sebat ijiem f'każijiet fejn il-perjodu kemm idum għaddej l-arloġġ wara li jitreġġa' lura m'huwiex inqas minn dak il-perjodu.

2. Malli ssir l-installazzjoni: (a) id-distanza vvjaġġata: 2 % iżjed jew inqas mid-distanza reali, meta d-distanza tkun ta' mill-inqas kilometru; (b) il-ħeffa: 4 km/h jew inqas mill-ħeffa reali; (ċ) il-ħin: ± żewġ minuti kuljum ± 10 minuti għal kull sebat ijiem

3. Waqt li jkun qiegħed jintuża: (a) id-distanza vjaġġata: 4 % iżjed jew inqas mid-distanza reali, meta d-distanza tkun ta' mill-inqas kilometru; (b) il-ħeffa: 6 km/h jew inqas mill-ħeffa reali; (ċ) il-ħin: ± żewġ minuti kuljum ± 10 minuti għal kull sebat ijiem

4. It-tolleranzi massimi li jinsabu fil-punti 1, 2 u 3 huma validi għal temperaturi bejn iż-0 (°) až u l-40 °C, bit-temepraturi jittieħdu viċin l-apparat.

5. Kejl tat-tolleranzi massimi li jinsabu fil-punti 2 u 3 għandhom iseħħu taħt il-kundizzjonijiet li jinsabu fil-Kapitolu VI.

IV. FORMOLI TA' REĠISTRAZZJONI

(a) Punti ġenerali

1. Il-formoli ta' reġistrazzjoni iridu jkunu tali li ma jimpedxxux il-funzjonament normali ta' l-istrument u li r-records li jkun fihom ma jistgħux jitħassru u jistgħu jinqraw u jiġu identifikati faċilment. Il-formoli ta' reġistrazzjoni jridu jżommu d-dimensjonijiet tagħhom u kull reġistrazzjonijiet magħmula fuqhom taħt kondizzjonijiet ta' umdità u temperatura normali. Irid ikun possibbli ukoll li wieħed ikun jista' jikteb fuq il-formoli l-informazzjoni msemmija fl-Artikolu 15(5) tar-Regolament, mingħajr ma jagħmlilhom ħsara u mingħajr ma jaffetwa l-leġibiltà tar-reġistrazzjonijiet. Taħt kundizzjonijiet normali ta' ħżin, ir-reġistrazzjonijiet iridu jibqgħu jinqraw ċari għal ta' mill-inqas sena.

2. Il-kapaċità minima ta' reġistrazzjoni tal-formoli, tkun kif tkun il-forma tagħhom, trid tkun ta' 24 siegħa. Jekk bosta diski jiġu konnessi flimkien sabiex tiżdied il-kapaċità għal reġistrazzjoni kontinwa li tista' tintlaħaq mingħajr intervent min-naħa ta' impjegati, il-konnessjonijiet bejn id-diski varji jridu jsiru b'tali mod li ma jkun hemm ebda ksur jew irkib ta' reġistrazzjonijiet fil-punti ta' meta jsir trasferiment minn diska għall-oħra.

(b) Taqsimiet ta' reġistrazzjoni u l-gradazzjoni tagħhom

1. Il-formoli ta' reġistrazzjoni jridu jinkludu l-taqsimiet ta' reġistrazzjoni li ġejjin: — żona esklussivament riservata għal informazzjoni relatata mal-ħeffa, — żona esklussivament riservata għal informazzjoni relatata mad-distanza vvjaġġata, — żona waħda jew iżjed relatata mal-ħin ta' sewqan, ma' perjodi oħra ta' xogħol u disponibbiltà, ma' pawżi mix-xogħol u ma' perjodi ta' mistrieħ tas-sewwieqa.

2. It-taqsima għar-reġistrazzjoni tal-ħeffa trid tkun skalata f'diviżjonijiet ta' 20 kilometru fis-siegħa jew inqas. Il-ħeffa li taqbel ma' kull marka fuq l-iskala trid tintwera f'figuri kontra dik il-markatura. Is-simbolu “km/s” irid jintwera ta' mill-inqas darba fiż-żona. L-aħħar markatura fuq l-iskala trid taqbel mal-limitu ta' fuq tal-marġni ta' kejl.

3. It-taqsima għar-reġistrazzjoni tad-distanza vvjaġġata trid tkun b'mod li n-numru ta' kilometri vvjaġġati jistgħu jinqraw mingħajr diffikultà.

4. It-taqsima jew taqsimiet riservati għar-reġistrazzjoni tal-perjodi msemmija fil-punt 1 iridu jkunu mmarkati b'tali mod li jkun possibbli li tiddistingwi bejn il-perjodi ta' ħin varji.

(ċ) Informazzjoni li għandha tiġi stampata fuq il-formoli ta' reġistrazzjoni

Kull formola trid turi, f'forma stampata, l-informazzjoni li ġejja:

— l-isem u l-indirizz tal-manifatturier ta' l-apparat,

— marka ta' approvazzjoni għall-mudell tal-formola,

— marka ta' approvazzjoni għat-tip jew tipi ta' apparat li l-formola tista' tintuża fihom,

— il-limitu ta' fuq tal-marġni tal-kejl tal-ħeffa, stampati bħala kilometri fis-siegħa.

Bħala rekwiżiti addizzjonali minimi, kull formola trid turi, f'forma stampata, skeda tal-ħin iggradata b'mod li l-ħin jista' jinqara direttament f'intervalli ta' ħmistax-il minuta waqt li kull intervall ta' ħames minuti jista' jiġi ddeterminat mingħajr diffikultà.

(d) Spazju liberu għal inserzjonijiet miktuba bl-idejn

Spazju liberu jrid jitħalla fuq il-formoli sabiex is-sewwieqa jkunu jistgħu jiktbu minimament id-dettalji li ġejjin:

— il-kunjom u l-ewwel isem tas-sewwieq,

— id-data u l-post fejn jibda l-użu tal-formola u d-data u l-post fejn jintemm dan l-użu,

— in-numru jew numri ta' reġistrazzjoni tal-vettura jew vetturi li s-sewwieq huwa assenjat għaliha jew għalihom waqt l-użu tal-formola,

— il-qari ta' l-odometru mill-vettura jew vetturi li s-sewwieq huwa assenjat għaliha jew għalihom waqt l-użu tal-formola,

— il-ħin meta jseħħ xi tibdil tal-vettura.

V. INSTALLAZJONI TA' APPARAT TA' REĠISTRAZZJONI

1. L-apparat ta' reġistrazzjoni jrid jitpoġġa fil-vettura b'mod li s-sewwieq ikollu vista ċara mis-siġġu tiegħu ta' l-ispidometru, tar-reġistratur tad-distanza u l-arloġġ waqt li fl-istess ħin il-partijiet kollha ta' dawk l-istrumenti, inklużi l-partijiet ta' sewqan, ikunu protetti kontra ħsara aċċidentali.

2. Irid ikun possibbli li l-kostanti ta' l-apparat ta' reġistrazzjoni jiġi addattat għall-koeffiċjent karatteristiku tal-vettura permezz ta' strument xieraq, imsejjaħ l-adapter. Vetturi b'żewġ ratios tal-fus ta' wara jew iżjed irid jitwaħħlilhom swiċċ li permezz tiegħu dawn ir-ratios varji jistgħu awtomatikament jinġiebu jaqblu mar-ratio li għalih l-apparat ġie addattat għall-vettura.

3. Wara li l-apparat ikun ġie kkontrollat wara l-installazjoni, għandha titwaħħal plakka ta' installazzjoni mal-vettura ħdejn l-apparat jew ġewwa l-apparat innifsu u b'mod li jkun jidher ċar. Wara kull spezzjoni minn persuna tas-sengħa jew ħanut tax-xogħol approvat li teħtieġ bidla fis-setting ta' l-installazjoni nnifisha, trid titwaħħal plakka ġdida minflok dik ta' qabel. Il-plakka trid ta' mill-inqas turi id-dettalji li ġejjin: — l-isem, l-indirizz jew l-isem tan-negozju tal-persuna tas-sengħa jew tal-ħanut tax-xogħol approvat, — koeffiċjenti karatteristika tal-vettura, fil-forma ta' “w = … riv/km” or “k = … imp/km)”; — ċirkomferenza effettiva tat-tajers tar-roti fil-forma “1 = … mm”, — id-dati meta il-koeffiċjent karaterristiku tal-vettura ġie ddeterminat u ċ-ċirkomferenza effettiva mkejla tat-tajers tar-roti.

4. Siġill Il-partijiet li ġejjin iridu jkunu ssiġillati: (a) il-plakka ta' installazjoni, sakemm ma tkunx imwaħħla b'tali mod li ma tistax titneħħa mingħajr ma jinqerdu l-marki fuqha; (b) iż-żewġt itruf tal-konnessjoni bejn l-apparat ta' reġistrazzjoni u l-vettura; (ċ) l-adapter innifsu u l-punti fejn jiddaħħal fiċ-ċirkwit; (d) il-mekkaniżmu ta' swiċċ għal vetturi b'żewġ ratios tal-fus jew iżjed; (e) il-konnessjonijiet li jgħaqqdu l-adapter u l-mekkaniżmu ta' l-iswiċċ mal-kumplament ta' l-apparat; (f) il-kaxxi meħtieġa taħt il-Kapitolu III(a)7.2; ▼M3 (g) kull kopertura li tagħti aċċess lill-mezzi biex jadattaw il-kostanti tat-tagħmir ta' reġistrazzjoni mal-koeffiċjent karatteristiku tal-vettura. ▼B F'każijiet partikolari, iktar siġilli jistgħu jintalbu fuq l-approvazzjoni tat-tip ta' apparat u nota tal-pożizzjoni ta' dawn is-siġilli trid issir fuq iċ-ċertifikat ta' approvazzjoni. ►M3 Is-siġilli msemmija f'(b), (ċ) u (e) huma awtorizzati li jkunu mneħħija: — f'każ ta' emerġenza, — biex jiġi stallat, aġġustat jew imsewwi strument għal-limitu tal-veloċità jew kull apparat ieħor li jikkontribwixxi għas-sigurtà fit-toroq, kemm-il darba t-tagħmir tar-reġistrazzjoni jibqa' jaħdem b'mod affidabbli u korrettement u jkun siġillat mill-ġdid minn fitter jew workshop approvat minnufih wara li jkun imwaħħal l-istrument għal-limitu tal-veloċità jew kull apparat ieħor li jikkontribwixxi għal sigurtà fit-toroq jew fi żmien sebat ijiem f'każijiet oħra ◄ ; għal kull okkażjoni meta dawn is-siġilli jinkisru trid tiġi ppreparata stqarrija bil-miktub u din trid tkun disponibbli għall-awtorità kompetenti.

▼M4

5. Il-fili li jikkonnettjaw it-tagħmir ta' l-irrekordjar mat-trasmettitur għandhom ikunu protetti minn għata kontinwu ta' l-azzar protett kontra s-sadid li jkun miksi bil-plastik bit-trufijiet irbattuti ħlief fejn protezzjoni ekwivalenti kontra l-manipulazzjoni tkun iggarantita b'mezzi oħra (per eżempju b'monitoraġġ elettroniku bħal ma hu l-encryption senjaletiku) li jkun kapaċi li jimmarka l-preżenza ta' kwalunkwe mekkanizmu, li ma jkunx neċessarju għall-operat korrett tat-tagħmir ta' l-irrekordjar u li jkollu l-iskop li jippreveni l-operat preċiż tat-tagħmir ta' l-irrekordjar b'short circuiting jew interruzzjoni jew permezz ta' modifika tad-data elettronika mis-sensor tal-veloċità u tad-distanza. Ġonta, li tkun komposta minn connections issiġillati, titqies bħala kontinwa fis-sens ta' dan ir-Regolament. Il-monitoraġġ elettroniku hawn fuq imsemmi jista' jiġi ssostitwit minn kontroll elettroniku li jassigura li t-tagħmir ta' l-irrekordjar ikun kapaċi jirrekordja kwalunkwe moviment tal-vettura, indipendentement mis-sinjal tal-veloċità u s-sensor tad-distanza. ▼M5 Għall-iskop ta' l-applikazzjoni tal-punt preżenti, vetturi M 1 u N 1 huma dawk imfissrin fil-Parti A ta' l-Anness II tad-Direttiva tal-Kunsill 70/156/KEE ( 9 ). Għal dawk il-vetturi li huma mgħammrin bit-takografi skond ir-Regolament u mhumiex iddisinjati biex jinstallaw cable miksi bejn is-sensors tad-distanza u l-ħeffa u t-tagħmir ta' reġistrazzjoni, imbagħad adapter għandu jitpoġġa kemm jista' jkun viċin possibbli tas-sensors tad-distanza u l-ħeffa. Il-cable miksi għandu jitpoġġa mill-adapter għat-tagħmir ta' reġistrazzjoni.

▼B

VI. KONTROLLI U SPEZZJONIJIET

L-Istati Membri għandhom jinnominaw l-organi li għandhom iwettqu l-kontrolli u l-ispezzjonijiet.

1. Ċertifikazzjoni ta' strumenti ġodda jew imsewwija

Kull strument individwali, kemm jekk ġdid jew imsewwi, għandu jiġi ċċertifikat fir-rigward ta' l-operazzjoni korretta tiegħu u r-reqqa tal-qari u tar-reġistrazzjonijiet tiegħu, fil-limiti preskritti fil-Kapitolu III(f)1, permezz ta' siġill skond il-Kapitolu V(4)(f).

Għal dan l-iskop l-Istati Membri jistgħu jistipulaw verifika inizjali, li tikkonsisti f'kontroll u konferma tal-konformita' ta' strument ġdid jew imsewwi mal-mudell li t-tip tiegħu ikun ġie approvat u/jew mar-rekwiżiti tar-Regolament u l-Annessi tiegħu, jew jistgħu jiddelegaw il-poter ta' ċertifikazzjoni lill-manifatturieri jew lill-aġenti awtorizzati tagħhom.

2. Installazzjoni

Meta jkun qiegħed jitwaħħal ġewwa vettura, l-apparat u l-installazzjoni kollha iridu jikkonformaw mad-dispożizzjonijiet dwar tolleranzi massimi li jinsabu fil-Kapitolu III(f)2.

It-testijiet ta' spezzjoni iridu jiġu mwettqa mill-persuna tas-sengħa jew mill-ħanut tax-xogħol approvati fuq responsabbiltà tagħhom.

3. Spezzjonijiet perjodiċi

(a) Għandhom isiru spezzjonijiet perjodiċi ta' l-apparat armat fil-vetturi ta' mill-inqas kull sentejn u dawn jistgħu isiru flimkien ma' testijiet li jaraw jekk il-vetturi humiex tajbin għal fuq it-triq. Dawn l-ispezzjonijiet għandhom jinkludu l-kontrolli li ġejjin: — li l-apparat qiegħed jaħdem sew, — li l-apparat għandu l-marka ta' approvazzjoni tat-tip, — li l-plakka ta' installazjoni hija mwaħħla, — li s-siġilli fuq l-apparat u fuq il-partijiet l-oħra ta' l-installazzjoni m'humiex mimsusa, — iċ-ċirkomferenza attwali tat-tajers.

(b) Għandha ssir spezzjoni sabiex tiżgura li jkun hemm konformità mad-dispożizzjoni tal-Kapitolu III(f)3 dwar it-tolleranzi massimi fl-użu ta' mill-inqas darba kull sitt snin, għalkemm kull Stat Membru jista' jistipula intervall iqsar għall-ispezzjonijiet ta' vetturi rreġistrati fit-territorju tiegħu. Dawn l-ispezzjonijiet iridu jinkludu l-bdil tal-plakka ta' installazzjoni.

4. Kejl ta' żbalji

Il-kejl ta' żbalji waqt l-installazzjoni u waqt l-użu għandhom jitwettqu taħt il-kundizzjonijiet li ġejjin, li għandhom jitqiesu li jikkostitwixxu kundizzjonijiet standard għat-testijiet:

— vettura mhux mgħobbija, li taħdem u f'kondizjoni normali,

— pressjoni fit-tajers skond l-istruzzjonijiet tal-manifatturier,

— użu tat-tajers fil-limiti permessi mil-liġi,

— moviment tal-vettura: il-vettura trid timxi, misjuqa bil-magna tagħha stess, f'linja dritta u fuq wita, b'ħeffa ta' 50 ± 5 km/s; sakemm ikun ta' reqqa kumparabbli, it-test jista' jsir ukoll fuq bank tat-testijiet xieraq.

▼M8









L-ANNESS I B

ĦTIĠIJIET GĦALL-KOSTRUZZJONI, L-ITTESTJAR, L-ISTALLAZZJONI U L-ISPEZZJONI

WERREJ I. DEFINIZZJONIJIET … II. KARATTERISTIĊI ĠENERALI U FUNZJONIJIET TAT-TAGĦMIR TAR- REĠISTRAZZJONI … 1. Karatteristiċi ġenerali … 2. Funzjonijiet … 3. Modi ta'operazzjoni … 4. Sigurtà … III. KOSTRUZZJONI U REKWIŻITI FUNZJONALI TAT-TAGĦMIR TAR- REĠISTRAZZJONI … 1. Inserzjoni u irtirar ta' biljetti ta' monitraġġ … 2. Kejl tal-veloċità u tad-distanza … 2.1. Kejl tad-distanza vjaġġata … 2.2. Kejl tal-veloċità … 3. Kejl tal-ħin … 4. Monitraġġ ta' l-attivitajiet tas-sewwieq … 5. Monitraġġ ta' l-istat tas-sewwieq … 6. Tniżżil manwali tas-sewwieq … 6.1. Tniżżil ta' postijiet fejn perijodi tax-xogħol ta' kuljum jibdew u/jew jispiċċaw … 6.2. Tniżżil manwali ta' l-attivitajiet tas-sewwieq … 6.3. Tniżżil ta' kondizzjonijiet speċifiċi … 7. Amministrazzjoni tas-serraturi tal-kumpanija … 8. Monitoraġġ ta' l-attivitajiet tal-kontroll … 9. Kxif ta' avvenimenti u/jew ħsarat … 9.1. Avveniment ta' l-inserzjoni ta' biljett mhux validu … 9.2. Avveniment ta' konflitt ta' biljett … 9.3. Avveniment ta' rkib ta' ħin … 9.4. Avveniment ta' sewqan mingħajr il-biljett xieraq … 9.5. Avveniment ta' l-inserzjoni tal-biljett waqt is-sewqan … 9.6. Avveniment fejn l-aħħar sessjoni tal-biljett ma ngħalaqx korrettament … 9.7. Avveniment ta' sewqan eċċessiv … 9.8. Avveniment ta' interruzzjoni tal-provvista ta' l-elettriku … 9.9. Avveniment ta' żball tad-data tal-moviment … 9.10. Avveniment ta' attentat ta' ksur tas-sigurtà … 9.11. Difett fil-biljett … 9.12. Difett fl-apparat tar-reġistrazzjoni … 10. Testijiet mibnija fih u dawk tiegħu stess … 11. Qari mill-memorja tad-data … 12. Reġistrazzjoni u ħażna fil-memorja tad-data … 12.1. Data ta' l-identifikazzjoni ta' l-apparat … 12.1.1. Data ta' l-identifikazzjoni ta' l-Unità tal-Vettura … 12.1.2. Data ta' l-identifikazzjoni tas-sensorju tal-moviment … 12.2. Elementi tas-sigurtà … 12.3. Inserzjoni u rtirar ta' biljetti tas-sewwieq … 12.4. Data ta' l-attività tas-sewwieq … 12.5. Postijiet fejn perijodi tax-xogħol ta' kuljum jibdew u/jew jispiċċaw … 12.6. Data ta' l-odometer … 12.7. Data dettaljata tal-veloċità … 12.8. Data ta' l-avvenimenti … 12.9. Data tad-difetti … 12.10. Data tal-kalibrazzjoni … 12.11. Data ta' l-aġġustament tal-ħin … 12.12. Data ta' l-attività tal-kontrol … 12.13. Data tas-serraturi tal-kumpanija … 12.14. Data ta' l-attività tat-tniżżil … 12.15. Data tal-kondizzjonijiet speċifiċi … 13. Qari minn biljetti takografiċi … 14. Reġistrazzjoni u tħażżin fuq biljetti takografiċi … 15. Apparat li juri karattri fuq skrin … 15.1 Il-wiri tal-mankanza … 15.2. Wiri ta' twissija … 15.3. Aċċess tal-menu … 15.4. Wirjiet oħrajn … 16. Stampar … 17. Twissijiet … 18. Tniżżil ta' data għal fuq medja esterna … 19. Data maħruġa għall-apparat esterni addizzjonali … 20. Il-kalibrazzjoni … 21. L-aġġustament tal-ħin … 22. Karatteristiċi tat-twettiq … 23. Materjali … 24. L-Immarkar … IV. KOSTRUZZJONIJIET U REKWIŻITI FUNZJONALI GĦAL BILJETTI TAKOGRAFIĊI … 1. Data viżibbli … 2. Sigurtà … 3. Standards … 4. Speċifikazzjonijiet ambjentali u elettriċi … 5. Ħażna ta' data … 5.1. L-Identifikazzjoni tal-biljett u data tas-sigurtà … 5.1.1. L-identifikazzjoni ta' l-applikazzjoni … 5.1.2. L-identifikazzjoni taċ-ċippa … 5.1.3. L-identifikazzjoni tal-biljett ta' l-IC … 5.1.4. Elementi tas-sigurtà … 5.2. Biljett tas-sewwieq … 5.2.1. Identifikazzjoni tal-biljett … 5.2.2. L-identifikazzjoni ta' min għandu l-pussess tal-biljett … 5.2.3. Informazzjoni tal-liċenzja tas-sewqan … 5.2.4. Data użata tal-vetturi … 5.2.5. Data ta' l-attività tas-sewwieq … 5.2.6. Postijiet fejn perijodi ta' kuljum jibdew u/jew jispiċċaw … 5.2.7. Data ta' l-avvenimenti … 5.2.8. Data tal-ħsarat. … 5.2.9. Data ta' l-attività tal-kontrol … 5.2.10. Data tas-sessjoni tal-biljett … 5.2.11. Data tal-kondizzjonijiet speċifiki … 5.3. Biljett tal-maħżen tax-xogħol … 5.3.1. Elementi tas-sigurtà … 5.3.2. Identifikazzjoni tal-biljett … 5.3.3. L-identifikazzjoni ta' min għandu l-pussess tal-biljett … 5.3.4. Data użata tal-vettura … 5.3.5. Data ta' l-attività tas-sewwieq … 5.3.6. Data tal-bidu u/jew tat-tmiem tal-perijodi tax-xogħol ta' kuljum … 5.3.7. Data ta' l-avvenimenti jew ħsarat … 5.3.8. Data ta' l-attività tal-kontroll … 5.3.9. Data tal-kalibrazzjoni u ta' l-aġġustament tal-ħin … 5.3.10. Data tal-kondizzjonijiet speċifiki … 5.4. Biljett tal-kontroll … 5.4.1. Identifikazzjoni tal-biljett … 5.4.2. L-identifikazzjoni ta' min għandu l-pussess tal-biljett … 5.4.3. Data ta' l-attività tal-kontrol … 5.5. Biljett tal-kumpanija … 5.5.1. Identifikazzjoni tal-biljett … 5.5.2. L-identifikazzjoni ta' min għandu l-pussess tal-biljett … 5.5.3. Data ta' l-attività tal-kumpanija … V. INSTALLAZZJONI TA' TAGĦMIR TAR-REĠISTRAZZJONI … 1. Installazzjoni … 2. Plakka ta' l-installazzjoni … 3. Siġillar … VI. IĊĊEKKJAR; SPEZZJONIJIET U TISWIJIET … 1. L-approvazzjoni ta' fitters jew imħażen tax-xogħol … 2. Iċċekkjar ta' strumenti ġodda jew imsewwija … 3. Spezzjoni ta' l-istallazzjoni … 4. Spezzjonijiet perjodiċi … 5. Kejl ta' żbalji … 6. Tiswijiet … VII. IL-ĦRUĠ TAL-BILJETTI … VIII. L-APPROVAZZJONI TAT-TIP TA' TAGĦMIR TA' L-APPARAT U BILJETTI TAKOGRAFIĊI … 1. Punti ġenerali … 2. Ċertifikat tas-sigurtà … 3. Ċertifikat funzjonali … 4. Ċertifikat ta' l-interoperabilità … 5. Ċertifikat ta' l-approvazzjoni tat-tip … 6. Proċedura eċċezzjonali: l-ewwel testijiet ta' l-interoperabilità … L-Appendiċi 1. Dizjunarju tad-data L-Appendiċi 2. Speċifikazzjoni ta' biljetti takografiċi L-Appendiċi 3. Piktogrammi L-Appendiċi 4. Printouts L-Appendiċi 5. Apparat li juri karattri fuq skrin L-Appendiċi 6. Interfaces esterni L-Appendiċi 7. Il-protokoll tat-tniżżil tad-data L-Appendiċi 8. Il-protokoll tal-kalibrazzjoni L-Appendiċi 9. LISTA TAT-TIP TA' APPROVAZZJONI TA' TESTIJIET MINIMI MEĦTIEĠA L-Appendiċi 10. GĦANIJIET ĠENERALI TAS-SIGURTÀ L-Appendiċi 11. MEKKANIŻMI KOMUNI TAS-SIGURTÀ

I. DEFINIZZJONIJIET

F'dan l-Anness:

(a) “l-attivazzjoni” tfisser : fażi fejn l-apparat ta' reġistrazzjoni jsir kompletament operattiv u jimplimenta l-funzjonijiet kollha, inklużi l-funzjonijiet tas-sigurtà; L-attivazzjoni ta' tagħmir tar-reġistrazzjoni jenħtieġ l-użu ta' biljett ta' maħżen tax-xogħol u d-dħul tal-kodiċi tan-PIN tiegħu;

(b) “l-awtentikazzjoni” tfisser : funzjoni maħsuba biex tistabbilixxi u tivverifika l-pretensjoni ta' l-identità;

(ċ) “l-awtentiċità” tfisser : il-propjetà li xi informazzjoni ġejja minn xi ħadd li l-identità tiegħu tista' tiġi vverifikata;

(d) “test mibni ġewwa (TMĠ)” ifisser : test li jibda mar-rikjesta, ipprovokat mill-operatur jew minn xi tagħmir estern;

(e) “ġurnata tal-kalendarju” tfisser : ġurnata waħda fuq skala minn 00.00 sigħat sa 24.00 sigħat. Il-ġranet tal-kalendarju kollha jirrelataw mal-ħin tal-KĦU (koordinazzjoni tal-ħin universali);

(f) “kalibrazzjoni” tfisser : l-aġġornament jew il-konfermar ta' parametri tal-vettura li għandhom jinżammu fil-memorja tad-data. Parametri tal-vettura jinkludu l-identifikazzjoni tal-vettura (NIV, NRV u l-Istat Membru li qed jirreġistrah) u karatteristiċi tal-vettura (w, k, l, id-daqs tat-tajer, l-issettjar ta' l-apparat li jillimita l-veloċità (jekk japplika), il-ħin kurrenti tal-KĦU, il-valur kurrenti ta' l-odometer); kalibrazzjoni ta' tagħmir tar-reġistrazzjoni jenħtieġ l-użu ta' biljett ta' maħżen tax-xogħol;

(g) “numru tal-biljett” ifisser : numru alfa-numeriku ta' 16-il ċifra li jidentifika b'mod uniku biljett takografiku fi ħdan Stat Membru. In-numru tal-biljett jinkludi indiċi konsekuttiv (jekk japplika), indiċi ta' bdil u indiċi ta' tiġdid; il-biljett huwa għalhekk identifikat unikament mill-kodiċi ta' l-Istat Membru li ħarġu u n-numru tal-biljett;

(h) “indiċi tal-biljett konsekuttiva” tfisser : l-erbatax-il ċifra alfa numerika tan-numru ta' biljett li jintuża biex jintgħarfu l-biljetti differenti maħruġa lill-istess kumpanija jew entità intitolata li tinħarġilha diversi biljetti takografiċi. Il-kumpanija jew l-entità huma identifikati unikament mill-ewwel 13-il ċifra tan-numru tal-biljett;

(i) “indiċi tat-tiġdid tal-biljett” tfisser : is-16-il ċifra alfa numerika tan-numru ta' biljett li jiżdied kull darba li l-biljett takografiku jiġġedded;

(j) “indiċi ta' bdil tal-biljett” tfisser : il-15-il ċifra alfa numerika tan-numru ta' biljett li jiżdied kull darba li l-biljett takografiku jitbiddel;

(k) “karatteristika ko-effiċjenti tal-vettura” tfisser : il-karatteristika numerika li tagħti valur lis-sinjal maħruġ mill-parti tal-vettura li jorbotha ma' l-apparat tar-reġistrazzjoni (ix-xaft jew fus ħiereġ mill-kaxxa tal-gerijiet) waqt li l-vettura tivvjaġġa distanza ta' kilometru wieħed taħt kondizzjonijiet tat-test standard (ara l-Kapitoli VI(5)). Il-karatteristika tal-ko-effiċjent huwa espress fl-impulsi kull kilometru (w=…imp/km);

(l) “biljett tal-kumpanija” tfisser : biljett takografiku maħruġ mill-awtoritajiet ta' l-Istat Membru lis-sid jew detentur ta' vetturi armati b'apparat tar-reġistrazzjoni; il-biljett tal-kumpanija jidentifika lill-kumpanija u jippermetti għall-wiri, tniżżil u stampar ta' data maħżuna fl-apparat tar-reġistrazzjoni li kien issakkar minn din il-kumpanija;

(m) “il-kostanti tat-tagħmir tar-reġistrazzjoni” tfisser : il-karatteristiċi numeriċi li jagħtu l-valur tas-sinjal ta' l-input meħtieġ biex juri u jirrekordja distanza vjaġġata ta' kilometru wieħed; dan il-kostanti għandu jkun espress f'impulsi kull kilometru (k =…imp/km);

(n) “il-ħin ta' sewqan kontinwu” huwa kkalkulat fi ħdan l-apparat ta' reġistrazzjoni bħal ( 10 ): : il-ħin ta' sewqan kontinwu huwa kkomputat bħala l-ħinijiet kurrenti ta' sewqan akkumulati ta' sewwieq partikolari, mill-aħħar perijodu ta' DISPONIBBILITÀ jew BREJK/SERĦAN jew MHUX MAGĦRUF ( 11 ) tiegħu ta' 45 minuta jew iżjed (dan il-perijodu jista' jkun inqasam f'diversi perijodi ta' 15-il minuta jew iżjed). Il-komputazzjonijiet involuti jieħdu fl-akkont, kif jenħtieġ, attivitajiet tal-passat maħżuna fuq il-biljett tas-sewwieq. Meta s-sewwieq ma daħħalx il-biljett tiegħu, il-komputazzjonijiet involuti huma bbażati fuq ir-reġistrazzjoni tal-memorja tad-data rrelatata mal-perijodu kurrenti fejn l-ebda biljett ma ddaħħal u rrelatata mad-daħla rilevanti;

(o) “biljett tal-kontroll” tfisser : biljett takografiku maħruġ mill-awtoritajiet ta' Stat Membru lil awtorità kompetenti nazzjonali tal-kontroll; il-biljett tal-kontroll jidentifika l-entità tal-kontroll u possibbilment l-uffiċjal tal-kontroll u jippermetti l-aċċess tad-data maħżuna fil-memorja tad-data jew fil-biljetti rilevanti tas-sewwieq għall-qari, stampar u/jew tniżżil;

(p) “il-ħin kumulattiv ta' serħan” huwa kkomputat fi ħdan l-apparat ta' reġistrazzjoni bħal (11) : : il-ħin ta' serħan kumulattiv huwa kkomputat bħala l-ħinijiet kurrenti ta' serħan akkumulati ta' DISPONIBBILTÀ jew BREJK/SERĦAN jew MHUX MAGĦRUF (11) ta' 15-il minuta jew iżjed ta' sewwieq partikolari mit-tmiem ta' l-aħħar perijodu ta' 45 minuta jew iktar ta' DISPONIBBILTÀ jew BREJK/SERĦAN jew MHUX MAGĦRUF (11) (dan il-perijodu jista' jkun inqasam f'diversi perijodi ta' 15-il minuta jew iżjed). Il-komputazzjonijiet involuti jieħdu akkont ta', kif jenħtieġ, attivitajiet tal-passat maħżuna fuq il-biljett tas-sewwieq. Perijodi mhux magħrufa ta' dewmien negattiv (bidu ta' perijodu mhux magħruf > tmiem il-perijodu mhux magħruf) minħabba rkib ta' ħinijiet bejn żewġ tagħmirijiet tar-reġistrazzjoni differenti, ma jittieħdux fl-akkont għall-komputazzjoni. Meta s-sewwieq ma daħħalx il-biljett tiegħu, il-komputazzjonijiet involuti huma bbażati fuq ir-reġistrazzjoni tal-memorja tad-data rrelatati mal-perijodu kurrenti fejn l-ebda biljett ma ddaħħal u relatat mad-daħla rilevanti;

(q) “il-memorja tad-data ” tfisser : apparat ta' ħażna ta' data elettroniku mibni ġewwa t-tagħmir tar-reġistrazzjoni;

(r) “firma diġitali” tfisser : data mehmuża ma' jew trasformazzjoni kriptografika ta', blokka ta' data li tippermetti lil min jirċievi l-blokka tad-data biex japprova l-awtentiċità u l-integrità tal-blokka tad-data;

(s) “tniżżil” ifisser : ikkoppjar flimkien mal-firma diġitali ta' parti jew ta' sett komplet ta' data maħżuna fil-memorja tad-data tal-vettura jew fil-memorja ta' biljett takografiku; it-tniżżil ma jistax ibiddel jew iħassar l-ebda data maħżuna;

(t) “biljett tas-sewwieq” tfisser : biljett takografiku maħruġ mill-awtoritajiet ta' Stat Membru lil sewwieq partikolari; il-biljett tas-sewwieq jidentifika lis-sewwieq u jippermetti għall-ħażna ta' data ta' l-attività tas- sewwieq;

(u) “iċ-ċirkonferenza effettiva tat-tajers tar-roti” tfisser : il-medja tad-distanzi vjaġġati minn kull rota li tmexxi l-vettura (roti ta' sewqan) fil-kors ta' dawra kompleta. Il-kejl ta' dawn id-distanzi għandu jseħħ b'kondizzjonijiet ta' testjar standardizzati (Il-Kapitolu VI(5)) u huwa espress fil-forma “l =… mm”. Il-manifatturi tal-vetturi jistgħu jibdlu l-kejl ta' dawn id-distanzi b'kalkolu teoretiku li jieħu akkont tad-distribuzzjoni tat-toqol fuq il-fusien, il-vettura mhux mgħobbija f'sitwazzjoni ta' operazzjoni normali ( 12 ). Il-metodi għal kalkoli teoretiċi bħal dawn għandhom ikunu approvati minn awtorità kompetenti ta' l-Istat Membru;

(v) “avveniment” tfisser : operazzjoni anormali mikxufa mill-apparat tar-reġistrazzjoni li seta' rriżulta minn attentat ta' frodi;

(w) “ħsara” tfisser : operazzjoni anormali mikxufa mill-apparat ta' reġistrazzjoni li jista' jiġi minn ħsara jew falliment tat-tagħmir;

(x) “installazzjoni” tfisser : l-armar tat-tagħmir tar-reġistrazzjoni ġo vettura;

(y) “sensorju tal-moviment” ifisser : parti tat-tagħmir tar-reġistrazzjoni, li jipprovdi sinjal rappreżentattiv tal-veloċità tal-vettura u/jew d-distanza vjaġġata;

(z) “biljett mhux validu” tfisser : biljett li ntgħaraf bħala difettuż, jew li l-awtentikazzjoni inizjali falliet, jew li l-bidu tad-data tal-validità għadha ma ntlaħqitx, jew li d-data ta' l-iskadenza għaddiet;

(aa) “barra mill-iskop” tfisser : meta l-użu tat-tagħmir tar-reġistrazzjoni ma jinħtieġx, skond id-disposizzjonijiet tar-Regolament tal-Kunsill (KEE) Nru 3820/85;

(bb) “sewqan eċċessiv” ifisser : l-eċċess tal-veloċità awtorizzata tal-vettura, definit bħal kull perijodu ta' iktar minn 60 sekonda waqt li l-veloċità tal-vettura teċċedi l-limitu indikat fl-apparat tal-limitazzjoni tal-veloċità stipulat fid-Direttiva tal-Kunsill 92/6/KEE ta' l-10 ta' Frar 1992 fuq l-installazzjoni u l-użu ta' apparat tal-limitazzjoni tal-veloċità għal ċerti kategoriji ta' vetturi tal-mutur fil-Komunità ( 13 );

(cc) “spezzjoni perjodika” tfisser : sett ta' operazzjonijiet imwettqa biex ikun hemm kontroll li l-apparat tar-reġistrazzjoni jaħdem kif suppost u li l-issettjar jikkorrispondi mal-parametri tal-vettura;

(dd) “printer” tfisser : komponent ta' l-apparat tar-reġistrazzjoni li jipprovdi riproduzzjoni stampata tad-data maħżuna;

(ee) “l-apparat tar-reġistrazzjoni” tfisser : l-apparat totali maħsub għall-installazzjoni f'vetturi tat-triq biex juri, jirrekordja u jaħżen awtomatikament jew kważi awtomatikament dettalji tal-moviment ta' dawk il-vetturi u ta' ċerti perijodi ta' xogħol tas-sewwieqa tagħhom;

(ff) “tiġdid” tfisser : il-ħruġ ta' biljett takografiku ġdid meta l-biljett eżistenti jilħaq id-data ta' l-iskadenza tiegħu, jew qed jaħdem ħażin u ngħata lura lill-awtorità li ħarġitu. It-tiġdid dejjem ikun ifisser b'ċertezza li żewġ biljetti validi ma jeżistux fl-istess ħin.

(gg) “tiswija” tfisser : kull tiswija ta' sensorju ta' moviment jew ta' unità ta' vettura li jenħtieġ l-iskonnettjar tal-provvista ta' l-elettriku, jew skonnettjar minn komponenti oħra tar-reġistrazzjoni, jew il-ftuħ tagħha;

(hh) “il-bdil” ifisser : il-ħruġ ta' biljett takografiku biex jibdel biljett eżistenti, li ntrema jew intilef, insteraq jew qed jaħdem ħażin u ma ngħatax lura lill-awtorità li ħarġitu. F'każ ta' bdil dejjem hemm ir-riskju li żewġ biljetti validi jistgħu jkunu jeżistu fl-istess ħin.

(ii) “ċertifikazzjoni tas-sigurtà” tfisser : proċess sabiex ikun iċċertifikat, minn entità taċ-ċertifikazzjoni ITSEC ( 14 ), li l-apparat tar-reġistrazzjoni (jew komponent) jew il-biljett takografiku taħt l-investigazzjoni jilħaq ir-rekwiżiti tas-sigurtà definiti fl-Appendiċi 10 Għanijiet ġenerali tas-sigurtà;

(jj) “testijiet tiegħu stess” ifisser : testijiet magħmula f'intervalli regolari u awtomatikament mill-apparat tar-reġistrazzjoni sabiex jittendi bi ħsarat;

(kk) “ biljett takografiku ” ifisser : smart card maħsub għall-użu mat-tagħmir tar-reġistrazzjoni. Biljetti takografiċi jippermettu għall-identifikazzjoni mill-apparat tar-reġistrazzjoni ta' l-identità (jew grupp ta' identità) ta' min għandu pussess tal-biljett u tippermetti għat-trasferiment u l-ħażna tad-data. Biljett takografiku jista' jkun tat-tipi li ġejjin: — biljett tas-sewwieq, — biljett tal-kontroll, — biljett tal-maħżen tax-xogħol, — biljett tal-kumpanija;

(ll) “l-approvazzjoni tat-tip” tfisser : il-proċess biex ikun iċċertifikat, minn Stat Membru, li t-tagħmir tar-reġistrazzjoni (jew komponent) jew il-biljett takografiku taħt l-investigazzjoni jkun skond ir-rekwiżiti ta' dan ir-regolament;

(mm) “id-daqs tat-tajer” tfisser : kif jiġu deskritti d-dimensjonijiet tat-tajers (roti esterni tas-sewqan) skond id-Direttiva 92/23/KEE tal-31 ta' Marzu 1992 ( 15 );

(nn) “l-identifikazzjoni tal-vettura” tfisser : numri li jiddentifikaw il-vettura: in-numru tar-reġistrazzjoni tal-vettura (NRV) bl-indikazzjoni ta' l-Istat Membru li rreġistratu u n-numru ta' l-identifikazzjoni tal-vettura (NIV) ( 16 );

(oo) “l-unità tal-vettura (UV)” tfisser : l-apparat tar-reġistrazzjoni minbarra s-sensorju tal-moviment u l-cables li jqabbdu s-sensorju tal-moviment. L-unità tal-vettura tista' jew tkun unità singola jew tkun diversi unitajiet imqassma fil-vettura, sakemm tkun konformi mar-rekwiżiti tas-sigurtà ta' dan ir-regolament;

(pp) fl-interess tal-komputazzjoni fl-apparat ta' reġistrazzjoni“ġimgħa” tfisser : il-perijodu bejn 00.00 sigħat KĦU nhar ta' Tnejn u 24.00 KĦU nhar ta' Ħadd;

(qq) “biljett ta' maħżen tax-xogħol” tfisser : biljett takografiku maħruġ mill-awtoritajiet ta' Stat Membru lil manifattur ta' l-apparat tar-reġistrazzjoni, fitter, manifattur tal-vetturi jew maħżen tax-xogħol, approvat minn dak l-Istat Membru. Il-biljett tal-maħżen tax-xogħol jidentifika d-detentur tal-biljett u jippermetti l-ittestjar, il-kalibrazzjoni u/jew it-tniżżil tat-tagħmir tar-reġistrazzjoni;

II. KARATTERISTIĊI ĠENERALI U FUNZJONIJIET TA' l-apparat ta' reġistrazzjoni TA' REĠISTRAZZJONI

Kull vettura armata bl-apparat tar-reġistrazzjoni li tħares id-disposiszzjonijiet ta' dan l-Anness, għandha tinkludi apparat biex juri l-veloċità u odometer. Dawn il-funzjonijiet jistgħu jkunu inklużi fl-apparat tar-reġistrazzjoni.

1. Karatteristiċi ġenerali

Ir-raġuni tat-tagħmir tar-reġistrazzjoni huwa li jirrekordja, jaħżen, juri, jistampa, u joħroġ data rrelatata ma' l-attivitajiet tas-sewwieq.

L-apparat ta' reġistrazzjoni jinkludi cables, sensorju tal-moviment, u unità tal-vettura.

L-unità tal-vettura tinkludi unità ta' l-ipproċċessar, memorja tad-data, arloġġ tal-ħin reali, żewġ mezzi ta' interface għal smart cards (tas-sewwieq u l-viċi sewwieq), tagħmir li jistampa, apparat li juri karattri fuq skrin, twissija viżwali, konnettur tal-kalibrazzjoni/tniżżil, u faċilitajiet għad-dħul ta' l-inputs ta' l-utent.

L-apparat ta' reġistrazzjoni jista' jkun imqabbad ma' apparat ieħor permezz ta' konnetturi addizzjonali.

Kull inklużjoni fi jew konnezzjoni mat-tagħmir tar-reġistrazzjoni ta' kull funzjoni, apparat jew apparati, approvati jew le, ma għandhomx jinterferixxu ma', jew ikunu kapaċi li jinterferixxu ma', l-operazzjoni tajba u sigura tat-tagħmir tar-reġistrazzjoni u d-disposizzjonijiet ta' dan ir-Regolament.

Min juża t-tagħmir tar-reġistrazzjoni għandhom jidentifikaw ruħhom mat-tagħmir permezz ta' biljetti takografiċi.

L-apparat ta' reġistrazzjoni jipprovdi drittijiet ta' aċċess selettivi għad-data u funzjonijiet skond it-tip ta' l-utent u/jew l-identità.

L-apparat ta' reġistrazzjoni jirrekordja u jaħżen data fil-memorja tad-data tiegħu u fil-biljetti takografiċi.

Dan isir skond id-Direttiva 95/46/KE ta' l-24 ta' Ottubru 1995 fuq il-protezzjoni ta' individwi rigward l-ipproċessar ta' data personali u fuq il-moviment ħieles ta' dik id-data ( 17 ).

2. Funzjonijiet

L-apparat ta' reġistrazzjoni għandu jassigura l-funzjonijiet li ġejjin:

— monitraġġ ta' inserzjonijiet u rtirar ta' biljetti,

— kejl tal-veloċità u tad-distanza,

— kejl tal-ħin,

— monitraġġ ta' l-attivitajiet tas-sewwieq,

— monitraġġ ta' l-istat tas-sewwieq,

— tniżżil manwali tas-sewwieq: — — tniżżil ta' postijiet fejn perijodi tax-xogħol ta' kuljum jibdew u/jew jispiċċaw, — tniżżil manwali ta' l-attivitajiet tas-sewwieq, — tniżżil ta' kondizzjonijiet speċifiċi,

— l-amministrazzjoni tas-serraturi tal-kumpanija,

— monitraġġ ta' l-attivitajiet tal-kontroll,

— kxif ta' avvenimenti u/jew ħsarat,

— testijiet mibnija fih u tiegħu stess,

— qari mill-memorja tad-data,

— reġistrazzjoni u ħażna fil-memorja tad-data,

— qari minn biljetti takografiċi,

— reġistrazzjoni u ħażna fuq biljetti takografiċi,

— wiri fuq skrin,

— stampar,

— twissija,

— tniżżil ta' data għal fuq medja esterna,

— data maħruġa lil apparat esterni addizzjonali,

— kalibrazzjoni,

— l-aġġustament tal-ħin.

3. Modi ta'operazzjoni

L-apparat ta' reġistrazzjoni għandu jkollu erba' modi ta' operazzjoni:

— il-mod operattiv,

— il-mod tal-kontroll,

— il-mod tal-kalibrazzjoni,

— il-mod tal-kumpanija,

apparat ta' reġistrazzjoni għandu jaqleb għall-mod ta' l-operazzjoni segwenti skond il-biljetti takografiċi validi mdaħħla fl-apparat ta' l-interface tal-biljetti:







Mod ta'operazzjoni Daħla tas-sewwieq L-ebda biljett Biljett tas-sewwieq Biljett tal-kontroll Biljett tal-maħżen tax-xogħol Biljett tal-kumpanija Daħla tal-viċi sewwieq L-ebda biljett Operattiv Operattiv Kontroll Kalibrazzjoni Kumpanija Biljett tas-sewwieq Operattiv Operattiv Kontroll Kalibrazzjoni Kumpanija Biljett tal-kontroll Kontroll Kontroll Kontroll (1) Operattiv Operattiv Biljett tal-maħżen tax-xogħol Kalibrazzjoni Kalibrazzjoni Operattiv Kalibrazzjoni (1) Operattiv Biljett tal-kumpanija Kumpanija Kumpanija Operattiv Operattiv Kumpanija (1) (1) F'dawn is-sitwazzjonijiet l-apparat ta' reġistrazzjoni għandu juża l-biljett takografiku mdaħħal fl-islott tas-sewwieq biss.

A menetíró készülék nem veszi figyelembe a behelyezett érvénytelen kártyákat, kivéve amennyiben lejárt kártyáról kell adatokat kijelezni, kinyomtatni vagy letölteni, ami lehetséges.

L-apparat ta' reġistrazzjoni għandu jinjora biljetti mhux validi inseriti, ħlief il-wiri, stampar jew tniżżil tad-data miżmuma fuq biljett skadut li għandu jkun possibbli.

— Il-funzjonijiet kollha elenkati f'II.2. għandhom jaħdmu f'kull mod ta' l-operazzjoni bl-eċċezzjonijiet li ġejjin:

— il-funzjoni tal-kalibrazzjoni huwa aċċessibli fil-mod tal-kalibrazzjoni biss,

— il-funzjoni ta' l-aġġustament tal-ħin huwa limitat meta mhux fil-mod tal-kalibrazzjoni,

— il-funzjonijiet ta' tniżżil manwali tas-sewwieq huma aċċessibbli fil-modi operattivi jew tal-kalibrazzjoni biss,

— il-funzjoni tas-serraturi tal-kumpanija huwa aċċessibbli fil-mod tal-kumpanija biss,

— il-funzjoni tal-monitraġġ ta' l-attivitajiet tal-kontroll huwa operattiv fil-mod tal-kontroll biss,

— il-funzjoni tat-tniżżil ma huwiex aċċessibbli fil-mod operattiv (ħlief kif huwa pprovdut għalih fir-Rekwiżit 150).

L-apparat ta' reġistrazzjoni jista' joħroġ kull data fuq l-apparat li juri karattri, tagħmir ta' stampar, jew interfaces esterni bl-eċċezzjonijiet li ġejjin:

— fil-mod operattiv, kull identifikazzjoni personali (kunjom u l-ewwel isem(ijiet)) li ma jikkorrispondix mal-biljett takografiku inserit għandhom ikunu mħassra u kull numru tal-biljett li ma jikkorrispondix mal-biljett takografiku inserit għandu jkun parzjalment imħassar (kull karrattru farrad - mix-xellug għal-lemin - għandu jkun imħassar),

— fil-mod tal-kumpanija, id-data rrelatata mas-sewwieq (rekwiżiti 081, 084 u 087) tista' tinħareġ biss għal perijodi mhux imsakkra minn kumpanija oħra (kif identifikat fl-ewwel 13-il ċifra tan-numru tal-biljett tal-kumpanija),

— meta l-ebda biljett ma huwa inserit fl-apparat ta' reġistrazzjoni, id-data relatata mas-sewwieq tista' tinħareġ biss għall-ġranet tal-kalendarju kurrenti u tmint ijiem qabel.

4. Sigurtà

Is-sigurtà tas-sistema tipprova tipproteġi l-memorja tad-data b'tali mod sabiex tevita aċċess mhux awtorizzat għal u manipulazzjoni tad-data u tikxef kull attentat ta' dan, tipproteġi l-integrità u l-awtentiċità tad-data skambjata bejn is-sensorju tal-moviment u l-unità tal-vettura, tipproteġi l-integrità u l-awtentiċità tad-data skambjata bejn l-apparat ta' reġistrazzjoni u l-biljetti takografiċi, u tivverifika l-integrità u l-awtentiċità tad-data mniżżla.

Sabiex jaċċerta s-sigurtà tas-sistema, l-apparat ta' reġistrazzjoni għandu jirrispetta r-rekwiżiti tas-sigurtà speċifikati fis-sensorju tal-moviment u l-għanjiet ġeneriċi tas-sigurtà ta' l-unità tal-vettura (l-Appendiċi 10).

III. KOSTRUZZJONI U REKWIŻITI FUNZJONALI TAL-APPARAT TA' REĠISTRAZZJONI

1. Inserzjoni u rtirar ta' biljetti ta' monitraġġ

L-apparat ta' reġistrazzjoni għandu jagħmel monitraġġ ta' l-interfaces ta' l-apparat sabiex jagħraf inserzjonijiet u rtirar tal-biljetti.

Ma' l-inserzjoni tal-biljett l-apparat ta' reġistrazzjoni għandu jagħraf jekk il-biljett inserit huwiex biljett takografiku validu u f'tali każ jidentifika t-tip tal-biljett.

L-apparat ta' reġistrazzjoni għandu jkun iddisinjat b'tali mod li l-biljetti takografiċi huma msakkra f'pożizzjoni ma' l-inserzjoni xieraq tagħhom fl-apparat ta' l-interface tal-biljett.

Il-ħelsien ta' biljetti takografiċi jista' jiffunzjona biss meta l-vettura hija wieqfa u wara li d-data rilevanti ġiet maħżuna fuq il-biljetti. Il-ħelsien tal-biljett għandu jenħtieġ azzjoni pożittiva mill-utent.

2. Kejl tal-veloċità u tad-distanza

Din il-funzjoni għandha kontinwament tkejjel u tkun kapaċi li tipprovdi l-valur ta' l-odometer korrispondenti mad-distanza totali vjaġġata mill-vettura.

Din il-funzjoni għandha kontinwament tkejjel u tkun kapaċi tipprovdi l-veloċità tal-vettura.

Il-funzjoni tal-kejl tal-veloċità għandha tipprovdi ukoll l-informazzjoni jekk il-vettura hijiex miexja jew wieqfa. Il-vettura għandha tiġi kkunsidrata li miexja malli l-funzjoni tagħraf iktar minn 1 imp/sek għal mill-inqas ħames sekondi mis-sensorju tal-moviment, inkella l-vettura titqies li tkun wieqfa.

Apparat li juri l-veloċità (spidometru) u d-distanza totali li mxiet il-vettura (odometer) installata f'kull vettura armata b'tagħmir tar-reġistrazzjoni li tkun skond id-disposizzjonijiet ta' dan ir-Regolament, għandhom jirrispettaw ir-rekwiżiti rrelatati mat-tolleranzi massimi stipulati f'dan l-Anness (Il-Kapitoli III(2)(1) u III(2)(2)).

2.1. Kejl tad-distanza vjaġġata

Id-distanza vjaġġata tista' titkejjel jew:

— billi takkumula l-movimenti kemm 'il quddiem kif ukoll lura, jew

— billi tinkludi l-moviment 'il quddiem biss.

L-apparat ta' reġistrazzjoni għandu jkejjel id-distanza minn 0 sa 9 999 999,9 km.

Id-distanza mkejla għandha tkun skond it-tolleranzi li ġejjin (distanzi ta' mill-inqas 1 000 m):

— ± 1 % qabel l-istallazzjoni,

— ± 2 % ma' l-istallazzjoni u spezzjoni perjodika,

— ± 4 % waqt l-użu.

Id-distanza mkejla għandha jkollha risoluzzjoni ta' aħjar jew ugwali ta' 0,1 km.

2.2. Kejl tal-veloċità

L-apparat ta' reġistrazzjoni għandu jkejjel veloċità minn 0 sa 220 km/h.

Sabiex tassigura tolleranza massima fuq il-veloċità murija ta' ± 6 km/h waqt l-użu, u tittieħed fl-akkont:

— tolleranza ta' ± 2 km/h għal varjazzjonijiet ta' l-input (varjazzjonijiet tat-tajers, …),

— tolleranza ta' ± 1 km/h fil-kejl magħmula waqt l-installazzjoni jew spezzjonijiet perjodiċi,

l-apparat ta' reġistrazzjoni għandu, għal veloċitajiet bejn 20 u 180 km/h, u għall-karratteristika tal-ko-effiċjenti tal-vettura bejn 4 000 u 25 000 imp/km, ikejjel il-veloċità b'tolleranza ta' ± 1 km/h (f'veloċitá kostanti).

Nota: Ir-risoluzzjoni tal-ħażna tad-data ġġib magħha tolleranza addizzjonali ta' ± 0,5 km/h tal-veloċità maħżuna fl-apparat ta' reġistrazzjoni.

Il-veloċità għandha titkejjel b'mod korrett f'tolleranzi normali f'ħin ta' 2 sekondi tat-tmiem tal-bidla fil-veloċità meta l-veloċità nbidlet b'rata sa' 2 m/s2.

Il-veloċità mkejla għandha jkollha risoluzzjoni ta' aħjar jew ugwali ta' 1 km/h.

3. Kejl tal-ħin

Il-funzjoni tal-kejl tal-ħin għandha tkejjel b'mod permanenti u tipprovdi b'mod diġitali d-data u l-ħin KĦU.

Id-data u l-ħin KĦU għandha tintuża biex tingħata data matul l-apparat ta' reġistrazzjoni (rekordji, riproduzzjoni stampata, skambju ta' data, wiri,…).

Sabiex ikun viżwalizzat il-ħin lokali, għandu jkun possibbli li jinbidel id-distakk tal-ħin muri, f'passi ta' nofs siegħa.

Id-differenza tal-ħin għandha tkun f'ħin ta' ± 2 sekondi kull ġurnata fil-kondizzjonijiet ta' l-approvazzjoni tat-tip.

Il-ħin imkejjel għandu jkollu risoluzzjoni ta' aħjar jew ugwali ta' sekonda 1.

Il-kejl tal-ħin ma għandux ikun affettwat minn qtugħ ta' provvista ta' l-elettriku estern ta' inqas minn 12-il xahar fil-kondizzjonijiet ta' l-approvazzjoni tat-tip.

4. Monitraġġ ta' l-attivitajiet tas-sewwieq

Din il-funzjoni għandha b'mod permanenti u separatament tagħmel monitraġġ ta' l-attivitajiet ta' sewwieq wieħed u viċi-sewwieq wieħed.

L-attività tas-sewwieq għandha tkun ta' SEWQAN, XOGĦOL, DISPONIBBILTÀ, jew BREJK/SERĦAN.

Għandu jkun possibbli għas-sewwieq u/jew il-viċi sewwieq li jagħżel b'mod manwali XOGĦOL, DISPONIBBILTÀ, jew BREJK/SERĦAN.

Meta l-vettura tkun miexja, għandha tintgħażel SEWQAN awtomatikament għas-sewwieq u DISPONIBBILTÀ għandha tintagħżel awtomatikament għall-viċi-sewwieq.

Meta tieqaf il-vettura, XOGĦOL għandha tintagħżel awtomatikament għas-sewwieq.

L-ewwel bidla ta' attività li sseħħ fi ħdan 120 sekonda tal-bidla awtomatika għal XOGĦOL minħabba waqfien tal-vettura għandha titqies li saret fil-ħin tal-waqfien tal-vettura (għalhekk possibbilment tikkanċella l-bidla għal XOGĦOL).

Din il-funzjoni għandha toħroġ bidliet fl-attività għall-funzjonijiet tar-reġistrazzjoni b'risoluzzjoni ta' minuta waħda.

Waqt minuta tal-kalendarju, jekk xi attività tas-SEWQAN seħħet f'temp ta' minuta, il-minuta sħiħa għandha titqies bħala SEWQAN.

Waqt minuta tal-kalendarju, jekk xi attività tas-SEWQAN seħħet fi ħdan kemm fil-minuta immedjatament qabel kif ukoll fil-minuta suċċessiva, il-minuta sħiħa għandha titqies bħala SEWQAN.

Waqt li minuta tal-kalendarju ma titqiesx bħala SEWQAN skond ir-rekwiżiti predeċenti, il-minuta sħiħa għandha titqies bħala l-istess tip ta' attività ta' l-itwal attività kontinwa waqt dik il-minuta (jew ta' l-aħħar jekk huma ta' l-istess tul).

Din il-funzjoni għandha timmonitorja b'mod permanenti s-sewqan kontinwu u l-ħin tal-brejk kumulattiv tas-sewwieq.

5. Monitraġġ ta' l-istat tas-sewwieq

Din il-funzjoni għandha b'mod permanenti u awtomatiku timmonitorja l-istat tas-sewqan.

L-istat tas-sewqan EKWIPAĠĠ għandha tintgħażel meta żewġ biljetti validi tas-sewqan huma inseriti fl-apparat, l-istat tas-sewqan SINGOLU għandha tintgħażel f'kull każ ieħor.

6. Tniżżil manwali tas-sewwieq

6.1. Tniżżil ta' postijiet fejn perijodi tax-xogħol ta' kuljum jibdew u/jew jispiċċaw

Din il-funzjoni għandha tippermetti għad-dħul ta' postijiet fejn il-perijodi tax-xogħol ta' kuljum jibdew u/jew jispiċċaw għal sewwieq u/jew viċi-sewwieq.

Postijiet huma definiti bħall-pajjiż, u ma' dan, fejn huwa applikabbli, ir-reġjun.

Fil-ħin ta' rtirar ta' biljett ta' sewwieq (jew maħżen tax-xogħol), l-apparat ta' reġistrazzjoni għandu jindika lis-(viċi-)sewwieq sabiex idaħħal “post fejn il-perijodu tax-xogħol ta' kuljum jintemm”.

L-apparat ta' reġistrazzjoni għandu jippermetti li din it-talba tkun injorata.

Għandu jkun possibbli li jiddaħħlu postijiet fejn perijodi tax-xogħol ta' kuljum jibdew u/jew jispiċċaw mingħajr biljett jew f'ħinijiet differenti mill-inserzjoni jew irtirar tal-biljett.

6.2. Tniżżil manwali ta' l-attivitajiet tas-sewwieq

Ma' l-inserzjoni tal-biljett tas-sewwieq (jew maħżen tax-xogħol), u f'dan il-ħin biss, l-apparat ta' reġistrazzjoni għandu:

— ifakkar lid-detentur tal-biljett id-data u l-ħin ta' l-aħħar irtirar tal-biljett tiegħu, u

— jistaqsi lid-detentur tal-biljett biex jidentifika jekk l-inserzjoni kurrenti tal-biljett tirrappreżentax kontinwazzjoni tal-perjodu tax-xogħol ta' kuljum kurrenti.

L-apparat ta' reġistrazzjoni għandu jippermetti lid-detentur tal-biljett li ma jagħtix każ tal-mistoqsija mingħajr ma jwieġeb, jew biex iwieġeb fil-pożittiv, jew li jwieġeb fin-negattiv:

— fil-każ fejn id-detentur tal-biljett ma jagħtix każ tal-mistoqsija, l-apparat ta' reġistrazzjoni għandu jindika lid-detentur għal “post fejn il-perijodu tax-xogħol ta' kuljum jibda”. L-apparat ta' reġistrazzjoni għandu jippermetti ma tingħatax każ għal din it-talba. Jekk tiddaħħal lokazzjoni, dan għandu jkun irrekordjat, fil-memorja tad-data u fil-biljett takografiku, u relatat mal-ħin ta' l-inserzjoni tal-biljett,

— fil-każ ta' tweġiba negattiva jew pożittiva, l-apparat ta' reġistrazzjoni għandu jistieden lid-detentur tal-biljett biex idaħħal l-attivitajiet manwalment, bid-dati u l-ħinijiet tal-bidu u t-tmiem tagħhom, fost XOGĦOL, DISPONIBBILTÀ, jew BREJK/SERĦAN biss, strettament inkluż fil-perijodu ta' l-aħħar irtirar tal-biljett - l-inserzjoni kurrenti biss, u mingħajr ma jippermetti dawn l-attivitajiet li jintrikbu fuq xulxin. Dan għandu jseħħ skond il-proċeduri li ġejjin: — — fil-każ fejn id-detentur tal-biljett iwieġeb lill-mistoqsija b'mod pożittiv, l-apparat ta' l-apparat għandu jistieden lid-detentur tal-biljett biex idaħħal l-attivitajiet manwalment, b'ordni kronoloġika, għall-perijodu ta' l-aħħar irtirar - l-inserzjoni kurrenti. Il-proċess għandu jintemm meta l-ħin tat-tmiem ta' attività li ddaħħlet manwalment huwa ugwali għall-ħin ta' l-inserzjoni tal-biljett. — fil-każ fejn id-detentur tal-biljett iwieġeb il-mistoqsija b'mod negattiv, l-apparat ta' reġistrazzjoni għandu: — — jistieden lid-detentur tal-biljett biex idaħħal b'mod manwali attivitajiet b'ordni kronoloġika mill-ħin ta' l-irtirar tal-biljett sal-ħin tat-tmiem tal-perijodu tax-xogħol ta' kuljum irrelatat (jew ta' l-attivitajiet irrelatati ma' dik il-vettura fil-każ fejn il-perijodu tax-xogħol ta' kuljum jkompli fuq reġistru). L-apparat ta' reġistrazzjoni għandu għalhekk, qabel ma jippermetti lid-detentur tal-biljett li jħaddal manwalment kull attività, jistieden lid-detentur tal-biljett biex jidentifika jekk il-ħin tat-tmiem ta' l-aħħar attività rrekordjat jirrappreżentax it-tmiem ta' l-aħħar perijodu tax-xogħol (ara n-nota ta' hawn taħt), — Noti: fil-każ fejn id-detentur tal-biljett jonqos milli jiddikjara fejn il-perjodu tax-xogħol preċedenti intemm, u jdaħħal manwalment attività li l-ħin tat-tmiem tagħha huwa ugwali għall-ħin ta' l-inserzjoni tal-biljett, l-apparat ta' reġistrazzjoni għandu: — assumi li l-perijodu tax-xogħol ta' kuljum spiċċa fil-bidu ta' l-ewwel perijodu ta' SERĦAN (jew MHUX MAGĦRUF li għad fadal) wara l-irtirar tal-biljett jew fil-ħin ta' l-irtirar tal-biljett jekk l-ebda perijodu ta' serħan ma ddaħħal (u jekk ma jifdal l-ebda perijodu ta' MHUX MAGĦRUF), — assumi li l-ħin tal-bidu (ara iktar 'l isfel) huwa ugwali għall-ħin ta' l-inserzjoni tal-biljett, — ipproċedi għall-passi ta' iktar 'l isfel; — imbagħad, jekk il-ħin tat-tmiem tal-perijodu tax-xogħol r